ЎЗБЕКИСТОН РЕСПУБЛИКАСИ ОЛИЙ СУДИ«ЧАҚАЛОҚ»НИНГ ОРЗУСИ 40 ЁШГА ЕТГАНИДА УШАЛДИ from\nШу йил 29 апрель куни фуқаролик ишлари бўйича Боғот туманлараро судида қизиқ бир масала муҳокама қилинди. Суд мажлиси сайёр тартибда, Ҳазорасп туманидаги ўафур ўулом номидаги маҳаллада ўтказилди. Суд мажлисида Тупроққалъа туманида истиқомат қилаётган Нодира Машарипованинг аризаси муҳокама қилинди.\nДаъвогар судда кўрсатма бераркан, отаси Ўрозбой Машарипов ва онаси Светлана Тиматева 1976 йил қонуний никоҳдан ўтмаган ҳолда турмуш қуришгани, бу жараёнда 5 нафар фарзанд дунёга келгани, ўзи эса, 1991 йилнинг 11 май куни Питнак шаҳрига қарашли Тупроққалъа мавзесида туғилганини баён қилди.\nАфсуски, ўшанда туман фуқаролик ҳолати далолатномаларини ёзиш бўлими ота-онанинг қонуний никоҳсиз туғилган қизчанинг номига туғилганлик тўғрисидаги гувоҳномани расмийлаштириш ҳақидаги сўровини рад этади.\nШу боис у туғилганлик тўғрисидаги гувоҳномасини олмай туриб вояга етди. Аниқроқ айтганда, фуқаролиги бўлмаган шахс рўпара келиши эҳтимол тутилган қарама-қаршиликларнинг аксари унинг йўлини кесиб чиқди. Оқибатда мактаб таълими ора йўлда қолди.\nНодира Машарипова таълим-тарбия жараёни авж паллага кўтарилган, ақли ва билими рўйи-рост чечак ёзаётган бир вақтда ўз қадрдон мактабини тарк этди. Бу воқеа 2004 йил рўй берди.\nСаъй-ҳаракатларнинг бари зое кетди. Бу ҳол юртимизда адолат, одиллик, холислик, қонунийлик, чинакам ҳурлик эпкинлари эса бошлаган, халқ давлат идораларига эмас, давлатнинг ўзи омма ҳузурига дадил ошиққан айни дориломон кунларимизгача давом этди.\n…Нодира фуқаролиги бўлмаган шахс сифатида туғилганлик фактини белгилашни сўраб, судга мурожаат қилди. Суд томонидан аризада келтирилган талаблар атрофлича ўрганилди. Ҳудуддаги 13-сонли умумтаълим мактаби судга Нодира Машарипова ҳақиқатан ҳам, ушбу масканда 1999 йилдан 2004 йилгача билим олгани, аммо ўқишни охиригача етказмагани боис унинг номига шаҳодатнома расмийлаштирилмагани ҳақида маълумотнома тақдим этди. Тумандаги «Ҳазорасп» маҳалла фуқаролар йиғини томонидан берилган маълумотномада эса, Н. Машарипова айни пайтда ушбу маҳаллада истиқомат қилиши баён этилган. Бошқа далиллар ҳам тўпланди. Уларнинг бари салкам 30 ёшга етса-да, туғилганлик ҳақидаги гувоҳномаси, бинобарин фуқаролик мақомидан ҳам бебаҳра қолиб келаётган Н. Машарипова чиндан ҳам, 1991 йил 11 майда Ў. Машарипов ва С. Тиматева оиласида дунёга келганини тасдиқлади. Ўттиз ёшли Н. Машарипова жонажон Ўзбекистон учун бегона ёки номатлуб шахс эмас. Аксинча, шу юртнинг чин фуқароси ва тасдиғини топган ушбу ҳақиқат тан олинмоғи керак. Фуқаролик процессуал кодексининг 295-моддасида уқдирилишича, туғилганлик факти суд тарафидан белгиланади.\nОлий суди Пленумининг «Юридик аҳамиятга эга бўлган фактларни белгилаш ҳақидаги ишлар бўйича суд амалиёти тўғрисида»ги қарорида қайд этилишича, фуқаролик ҳолати далолатномаларини қайд қилиш органида архив ҳужжатлари йўқолган, тегишли ёзувлар сақланмаган ва бундай ёзувларни тиклаш фуқаролик ҳолати далолатномаларини қайд қилиш органлари томонидан рад қилинган бўлса ёки бундай ёзув фақат суднинг фуқаролик ҳолатини рўйхатга олинганлигини тасдиқловчи ҳал қилув қарори (масалан, вафот этганларга нисбатан) асосида тикланиши мумкин бўлган ҳолатларда судлар туғилганлик, болаликка олиш, никоҳ, ажралиш ва ўлимни рўйхатга олиш фактини белгилашга ҳақли.\nФуқаролик процессуал кодексининг 297-моддаси иккинчи қисмига кўра, фуқаpолик ҳолати актларини қайд этиш органлаpида pасмийлаштиpилиши лозим бўлган фактлаpнинг аниқланганлиги тўғpисида суд чиқаpган ҳал қилув қаpоpи бу органлаp томонидан беpиладиган ҳужжатлаpни қайд қилиш ёки расмийлаштириш учун асос бўлиб хизмат қилади. Оталикни тан олиш (белгилаш), боланинг у ёки бу онадан туғилганлиги факти, шунингдек, туғилган вақтини аниқлаш борасидаги ишлар эса, ушбу кодекснинг 295-моддасига мувофиқ суд томонидан кўриб чиқилади ва ҳал қилинади.\nСуднинг ҳал қилув қарорида ушбу тартиб-таомилларнинг бари назарда тутилди.\nНодира Машарипованинг 1991 йил 11 майда туғилгани факти эътироф этилди. Юртимизнинг яна бир фуқароси салкам ўттиз йил орзиқиб кутган ниятига эришди.\nАммо бу оиланинг барча муаммоси шу орқали ҳал бўлди десак, хато қиламиз. Чунки ушбу хонадоннинг яна бир фарзанди 1986 йил туғилган Наташа Машарипованинг тақдири ҳам айнан шу алфозда кечди.Маълум бўлишича, у ҳам синглиси сингари 13-сонли мактабда бор-йўғи 6-синфни тугаллаган.\nТуғилганлик тўғрисидаги гувоҳномага эга бўлмагани сабабли, 1999 йил бу даргоҳдан оёғини узган. Ўқув дастурини тўлиқ ўзлаштирмагани боис таълимга доир шаҳодатнома ҳам ололмаган.\nУнинг ушбу мактабда ўқигани ва тумандаги «Ҳазорасп» маҳалласида истиқомат қилаётгани ҳақидаги маълумотномалар унинг шу юртда туғилгани ва шу ерда камолга етганини тўлиқ исботлади.\nСуд Наташа Машарипованинг туғилганлик фактини белгилаш ҳақидаги аризасини қаноатлантирди. Унинг 1986 йил 7 апрелда туғилгани факти эътироф қилинди. Алқисса, бундай ҳаяжонли онлар оиланинг яна бир аъзоси 1983 йил туғилган Умида Машариповани ҳам ўз оғушига олди. Уқдирилганидек, бахт қўшалоқ келди: ўкинчли, армонли онлар қувончли ва ҳаяжонли дамларга дўнди. Туғилганлиги ҳақидаги гувоҳнома уни ёши 40 га етган чоғда йўқлаб келди. Дарҳақиқат, шундай. Умида ҳам сингиллари Нодира ва Наташа сингари неча ўн йиллар мобайнида фуқаролик мақомисиз умргузаронлик қилди. Аммо исми-жисмига монанд тарзда умидини йўқотмади. Опа-сингиллар бир бўлиб, юқори турувчи органлар, жумладан, тегишли суд маҳкамасига ҳам мурожаат қилишди. Учовлон опа-сингилнинг ўзларига нисбатан фуқаролик мақомини белгилаш ҳақидаги аризаси суд томонидан кўриб чиқилди. Ҳақли талаб қаноатлантирилди. Ҳар учала фуқаронинг юртимиз бағрида туғилгани факти қайд қилинди. Айни пайтда опа-сингилларни наинки туғилганлик ҳақидаги гувоҳнома, балки фуқаролик паспорти сари элтувчи йўллар ҳам очилди.\nКуни кеча эса, Тупроққалъа туманидан хушхабар келди. Маълум бўлишича, туман ФХДЁ бўлими учала опа-сингил номига янги туғилганлик ҳақидаги гувоҳномаларни битиб, уларга тантанали равишда топширган. Суднинг бу борадаги ҳал қилув қарори ижроси таъминланган.\nБаён этилган ҳолатларнинг бари давлатимиз ўзининг бу борадаги бурч ва мажбуриятларини оғишмай адо этгани, Конституциямизнинг 14-моддасида белгиланган талаблар амалда рўёбга чиққанидан дарак беради. Дарҳақиқат, ушбу моддада инсонпарварликнинг ибратли тамойили мужассам. У суд мажлиси асносида ўзининг ёрқин ифодасини топди.\nБоғот туманлараро суди судьяси


Россия мардикорларга белгиланган квотани бекор қилмоқчи\nапрел 13, 2011\nКвоталар меҳнат муҳожирлари Россияда дуч келадиган муаммоларнинг асосий сабабчисидир.\nРоссия Федерал Миграция хизмати бир қатор ҳукумат идоралари ва жамоатчилик ташқилотлари билан ҳамкорликда янги “Миграция сиёсати концепцияси” ишлаб чиқмоқда. Ҳукумат идораларига муҳокама этилиши топширилган бу ҳужжатда Россиядаги чет эллик меҳнат муҳожирларига белгиланадиган квоталар умуман бекор қилиниши кўзда тутилган.\nФедерал Миграция хизмати Россияда хорижлик меҳнат муҳожирларига белгиланадиган квоталарни мутлақо бекор қилиш таклифи битилган янги “Миграция сиёсати концепциясини” ишлаб чиқмоқда. “Известия” газтесининг ёзишича, Миграция хизмати мутассадилари Россиянинг Ялпи ички маҳсулотининг 7-9 фоизи меҳнат мигрантлари томонидан ишлаб чиқилмоқда, бироқ ҳокимият тизимларида миграция соҳасида ягона сиёсат ишлаб чиқилганича йўқ.\nМиграция хизмати хорижлик мардикорларни ишга ёллаш учун ҳар йили минтақаларга тақсимланадиган квоталар тизими Россиянинг иқтисодий тараққиётига тўсқинлик қилаётгани ва миграция соҳасида коррупциянинг илдиз отишига сабаба бўлаётганига оид фикрлар бор.\nМиграция масалалари бйўича тадқиқотлар маркази директори Елена Тюрюканова иқтисодиёти ўсиб бораётган Россия учун ҳатто мавжуд миграция оқими етарли эмас, яқин келажакда эса меҳнат муҳожирларига бўлган эҳтиёж янада ошиб боради, деган фикрда.\n- Россияга келган мигрант биринчи навбатда ишлашга руҳсатнома олиш билан боғлиқ катта муаммога дуч келади. Бу муаммо квоталаш тизими билан боғлиқдир. Бутун Россияга ажратилган 2 миллионлик квота жуда кам. Москвага ажратилган мигрантлар квоталари шаҳарда мавжуд талабдан 5 баробар камроқдир. Бу улар ноқонуний тарзда ишлашни давом эттираверади деганидир. Милиция, ФМХ, соғлиқни сақлаш идоралари билан боғлиқ қолган муаммолар эса бунинг оқибатидир,- дейди Озодликка миграция соҳаси бўйича мутаҳассис Елена Тюрюканова.\nАммо бундай фикрлар қарши чиқаетганлар ҳам йўқ эмас. Квоталарни йўқ қилишга қарши фикр билдирувчилар шу тариқа ҳукумат Россияда сўнгги йилларда пайдо бўлган демография ва иш кучи етишмаслиги муаммосини ҳал этмоқчи, дейди.\nРоссия Мустақил касаба уюшмалари федерацияси котиби Александр Шершуков квоталарни бекор қилиш ортидан мамлакатга арзон, малакасиз меҳнат муҳожирларининг оқими ёпирилишини тахмин қилади.\n- Кескинлик вазияти кучайб боради. Бунинг оқибатида касаба уюшмаларининг оммавий чиқишлари келиб чиқади, дейиш ҳозирча эрта. Лекин Россия меҳнат бозорининг бутунлай очилиши ҳолатида оммавий чиқишлар ва норозиликлар юзага келишини ҳам инкор этмайман,- дейди касаба уюшмаси фаоли Александр Шершуков.\nБугунги кунда Россиядаги миграция сиёсати 2003 йилда қабул қилинган “Миграция жараёнларини бошқариш концепцияси” воситасида юритилади. Мутахассислар сўнгги 8 йил давомида мамлакатда аҳоли сони камайиб бораётгани, ташқи миграциянинг кучаяётгани ва Россиянинг ўзидан кўплаб мутахассисларнинг хорижга ишга кетаётганини ҳисобга олган ҳолда бу Концепцияга жиддий ўзгартишлар киритиш вақти етганини айтмоқдалар.\nМосквадаги Этнополитик ва минтақавий тадқиқотлар Маркази директори, социология доктори Владимир Мукомел Озодлик билан суҳбатда Россия жамиятида квоталарни бекор қилиш билан боғлиқ шов-шув асоссиз эканинини, аммо квоталаш тизимини бирданига бекор қилиш ҳам салбий оқибатларга олиб келиши мумкинлигини айтади.\n- Жамият бу янгилликка кескин салбий муносабат билдирди. Жамоатчилик онгида квота – мигрантлар оқимига амалда тўсқинлик қилувчи омил ва квоталарни бекор қилиш ортидан бутун дунёдан Россия минтақаларига оммавий миграция бошланади, деган фикр ўрнашиб қолган. Аслида эса бундай эмас. Гап шундаки, муҳожирлар квоталарсиз ҳам кириб келиб ишга жойлашмоқда. Аммо легаллашишга имкони бўлмаганидан кейин улар ноқонуний меҳнат қилишга мажбур. Яъни квоталар иккита асосий вазифани бажармоқда: мигрантларни ноқонуний меҳнат қилишига ва улкан коррупциянинг вужудга келишига сабаб бўлмоқда,- дейди Этнополитик ва минтақавий тадқиқотлар Маркази директори профессор Владимир Мукомел.\nШунга қарамай, мавжуд вазиятда Владимир Мукомел квоталарни бирданига бекор қилиш тарафдори эмаслигини ҳам айтади. Унинг сўзларига кўра, квоталар кескин вазиятлардагина жорий қилиниши ва ундан воз кечиш босқичма-босқич амалга оширилмоғи зарур.\nСанкт-Петербургда 2 йилдан буён меҳнат қилаётган қўқонлик Одилжон Россияга келиб ишлаш учун квоталар тўсиқ бўла олмаслиги, мамлакатга кириб келаётган меҳнат муҳожири квоталар бор-йўқлигига қарамасдан қонунийми, ноқонунийми барибир иш топишини ва пулсиз уйга кетмаслигини айтади.\n- Пул керак бўлган одам барибир келаяпти. Озгина кўпайиши мумкин, бизга енгиллик туғилади. Лекин ёпирилиб келмаса керак. Мен 2009 йилда келганман, дорожнийда как положено ишлардим хужжатлар билан. Ҳозир энди йўқ хужжат. Квоталарни бекор қилса жуда яхши бўларди. Қийинчиликда, масалан уйдан келдингиз, 3 ойлик регистрацияга қўясиз. Шунинг чичда сиз қорнингизга ишлашингиз, квартирага беришингиз, документ қилишингиз керак. 60-70 фоиз одам қилади, таниш билиш топади, қолганлар эса эпламайди. Мажбур шаҳар ташқарисига чиқиб кетади- у жойда унчалик суруштиравермайди. 6-7 ой ишлаб бироз пул ишлаб кейин қайтиб кетади,- дейди Петербургда 2 йилдан буён квотасиз ишлаётган қўқонлик Одилжон.\nРасмийлар 10-15 йилга мўлжалланган янги миграция қойидалари жорий йилнинг ёзига қадар ишлаб чиқилиши мумкинлиги ва ҳужжатнинг жамоатчилик орасида кенг муҳокамаси давом этишини таъкидламоқдалар.\n2011 йилда Россия минтақаларига 1 миллион 754 минг кишига мўлжалланган меҳнат квоталари тақсимланди. Россия расмийлари бугун мамлакатда 4 миллион меҳнат муҳожири борлигини айтади. Жаҳон банки келтирган рақамларга кўра, Россияда меҳнат муҳожирлари сони 12 миллиондан ошади.


(ЎЗБЕК БИЛИМ ҲАЙЪАТИ ЭЪТИБОРИГА)\nЧиғатой адабиёти ва тилига Навоийнинг қилғон хизмати жуда улуғдир. Бу кунги янги ўзбек адабиёти ва унинг бу кунги содда шеваси, менимча, ўша чиғатой шевасидан ўзга эмасдир. Баъзи бир кишилар, Навоийдан анча кейин чиққан адиб ва шоирларимиздан бир-иккита соддароқ ёзғонларини ушлаб олиб, уларни ҳаддан ташқари кўтармак билан наригини бир қадар туманлашдирмоқчи бўлсалар ҳам, Навоий ўзбек тили ва адабиётида тегишлик юксак мавқеъини олғондир. Усмонли адабиётининг энг улуғ вакили бўлғон Фузулийни машҳур усмонли ёзғучиси Шамсиддин Сомибек Навоийдан кейинга қўйиб, кўрсатадир. Мана бу ҳам, Навоийнинг биргина ўзбек қавми адабиётида эмас, умум турк халқи адабиётида ҳам ўзига яраша жой олғонини кўрсатадир.\nТарихларнинг кўрсатишиға қарағонда шу бир йил — бир ярим йил орасида улуғ Навоийнинг вафотиға 500 йил тўладир... 500 йил ўзбек-чиғатой адабиёти тарихига аллақанча нарсалар берган, унда қанча ўзгаришлар ясағон, жуда узун бир муддатдир. Ўз адибларига 5—6 асрлик бир тарих яшата билган халқлар унча кўб эмасдир. Демак, бизга ҳам шу бир йил орасида шундай катта бир шодлиқ, катта бир байрам ўтказишга тўғри келадир.\nВатандошларимиз руслар Пушкиннинг ҳар 5 йили учун ҳам катта байрамлар ясайдирлар. Ғарбда эса ундай байрамлар жуда катта тантаналар билан ўтказиладир. Бу тўғрида гапни чўзиб ўлтириш ҳожат эмас. Кўз билан кўрганимиз ҳам етиб ортарлиқдир.\nШунинг учун мен айтмоқ истайманким, Навоийнинг 500 йиллигини биз ҳам тегишлик даражада тантана билан ўтказишга шу топдан ҳозирлана бошлайлиқ. Бу йўлда мен қуйидағи чораларни таклиф қилиб, ўзбек билим ҳайъатининг диққатини шунга жалб қилур эдим:\n1. Ҳозирдан бошлаб яралиқ кишиларимиздан бир ҳайъат ташкил қилиб, 500 йиллик байрамни мумкин қадар тантана билан ўтказиш йўлини топмоқға ўшал ҳайъат вакил қилинсун.\n2. Ҳайъат Навоийнинг босилмағон асарларини топиб, босдиришға лозим кўрулгонларини байрамгача босдириш чорасини кўрсун.\n3. Навоийнинг мукаммал таржимаи ҳоли ёздирилсун.\n4. Навоийнинг шеваларидан терма бир асар тузулуб, нафис қилиниб босдирилсун.\n5. Навоий номиға юқори ўқуш юртларининг адабиёт-тил факультетларида ўзбек талабалари учун стипендиялар очилсун.\n6. Ўзбекистоннинг пойтахтида Навоийға ҳайкал тикилсун.\n7. Баъзи бир ўзбек шаҳарларининг кўча исмлари Навоий отиға қўюлсун.\n500 йил. (Ўзбек билим ҳайъати эътиборига). — 20-йилларда авж олган ўтмишга, ўтмиш маданиятига нигилистларча муносабатда бўлиш тенденциялари соғлом фикрловчи зиёлиларни чуқур ташвишга солган. Чунки жадидчиликнинг илғор ғоялари таъсирида тарбияланган кўплаб зиёлиларимиз миллатнинг ўзини таниши, ўзлигини англашида ўтмишнинг нечоғли муҳим омил эканини билганлар. Чўлпон Ўзбек билим ҳайъатига мурожаат қилиб ёзган, мазкур очиқ хат «Туркистон» газетасининг 1924 йил 23 сентябрь сонида эълон қилинган.\nШамсиддин Сомибек (1850—1960) — машҳур турк шоири, адиби ва мутафаккири.\n«Тарихларнинг кўрсатишмга қарағонда шу бир йил — бир ярим йил орасида улуғ Навоийнинг вафотига 500 йил тўладир...» — фикримизча, бу ўринда матбаа хатоси ўтиб кетган ёки Чўлпон адашган. 1926 йилда, яъни Чўлпон айтмоқчи яқин бир-бир ярим йил ичида Навоий вафотига 425 йил тўлар эди. Қуйироқда эса муаллиф «Навоийнинг 500 йиллиги» тантаналари ҳақида гапиради. Чамаси, Чўлпон шоир вафотининг 425 йиллигини, ва кейинроқ, таваллудининг 500 йиллигини нишонлашни назарда тутган.


Амир Темур даврида маданий дипломатия ва унинг ўзига хос хусусиятлари « Ўзбекистон Халқ Ҳаракати\nАмир Темур даврида маданий дипломатия ва унинг ўзига хос хусусиятлари\n24 January 2019 - 15:04\nАмир Темур халқаро муносабатларни ривожлантиришда маданий дипломатиянинг “юмшоқ кучи”дан самарали фойдаланилган.\nМаданий дипломатия азалдан одамлар, онг ва қалбларни бирлаштирувчи муҳим куч ҳисобланиб келган. Бир юртимизда содир бўлган IX-XII асрларда содир бўлган Уйғониш даврида ҳам ана шу “юмшоқ куч” ушбу жараённи кучайтирувчи муҳим омил бўлиб хизмат қилганини кўришимиз мумкин. Бугунги кунда “юмшоқ куч” деб таърифланаётган бу соҳа мамлакатлар ўртасида муҳим кўприк вазифасини бажариб келмоқда. Айниқса, бу омил урушлар ривожланган даврда дипломатик муносабат ўрнатишнинг муҳим инструменти ҳисобланган.\nЎша даврда Амир Темурнинг маданий дипломатияси Шарқнинг турли давлатлари манфаатларини ривожлантириш, интеллектуал элита ва халқлар ўртасида ўзаро мулоқотни яхшилаш учун дипломатиянинг муҳим қисми бўлиб келган. Амир Темур турли давлатларга борганда ўша ерларнинг нуфузли шахслари, сиёсий элитаси ва уламолари билан мулоқотга киришган, уларга алоҳида эътибор қаратган. Амир Темурнинг илм-фан ва маданият вакилларига бўлган эътибори албатта кишилар онггига кучли таъсир кўрсатган ва унинг давлатининг обрў-эътибори ошишига хизмат қилган.\nШунингдек, у маданий ва интеллектуал элитанинг энг билимдон ва тажрибали вакилларинии Самарқандга таклиф этган. Самарқандда уларга махсус уй-жойлар қурилган, юқори маошлар тайинланган, илмий лойиҳаларига ҳомийлик қилинган. Унинг бу ҳатти-ҳаракатлари оқибатида давлат ва давлат раҳбари ҳақида Шарқ дунёсида тасаввур ва илиқ муносабатлар пайдо бўлган. Шу туфайли кўплаб олимлар ўзлари истаб маданий дипломатиянинг муҳим марказига айланган Самарқандга келишган. Аслида бу ҳатти-ҳаракатларда халқ дипломатиясининг катта ўрни яққол кўриниб туради. Темурийлар даврида маданий дипломатия кучли ривожланганди. Улар ҳам турли олимлар, санъат ва маданият намояндаларини Самарқанд, Хирот ва Шерозга таклиф қилишган ва уларга етарли шарт-шароитлар яратилган.\nБаъзи олимлар “юмшоқ куч” номини олган маданий дипломатия “яқин икки юз йилдан ошиқ вақт мобайнида пайдо бўлган” деб ҳисоблашади. Аслида дипломатиянинг бу соҳаси чуқур тарихий илдизларга эга. Амир Темур даврида қўлланилган “юмшоқ куч” давлат манфаатларини ривожлантириш, ижтимоий-маданий ҳамкорликни кенгайтириш ва мамлакатлар ва халқлар ўртасида ўзаро тушунишни яхшилаш учун муҳим дипломатик амалиётга айланди.\nАмир Темур даврида бошланган кенг масштабли қурилиш ва иқтисодий муносабатлар, барча соҳаларга бўлган талабларнинг ортиши хорижий кадрларни жалб қилишни талаб қилди.\nУшбу давр мобайнида маданий мулоқот амалиёти кенг тарқалди. Шарқ интеллектуал элитаси – таниқли олимлар, меъморлар, уста-ҳунармандлар, табиблар ва бошқа жамоат арбоблари ўзларининг кўзлари билан “буюк ижтимоий тажриба”ни кўришга интилганлар. Ўша пайтда Ғарб ва Шарқда муҳим маданий ва илмий марказ ролини бажарган Самарқандга олимларнинг ўзи ҳам ҳавасманд эди. Самарқанд, Хирот, Шероз ва бошқа шаҳарлар ҳақида тарқалган ижобий маълумотлар муҳити бунга сабаб бўлганди. Амир Темур ва Темурийлар билан бирга мамлакатда фаолият юритган хорижлик олимларнинг ўзлари ҳам халқ дипломатияси намоёндалари сифатида ўзлари кўрган-билган, эшитган олимлар билан мулоқотга киришиб, ишончли кишилари орқали ва шахсан ўзлари турли шаҳар ва ўлкаларнинг машҳур ва билимдон олимларини Самарқандга таклиф қилишарди. Бу ҳолат маданият, ҳунармандчилик, меъморчилик ва санъатда ҳам кузатилганди. Амир Темур давлатида халқ дипломатияси ўзининг юксак равнақига эришганди.\nМаданий дипломатия доирасида меҳмондўстликнинг ўзига хос техникаси алоҳида аҳамиятга эга эди. Самарқанд сиёсий элитаси билан меҳмонларнинг учрашувлари, мунозаралар, улуғвор тантаналар ташкил этилди. Шахсан Амир Темурнинг ўзи маданият ва илм намоёндалари билан доимий мунозаралар қилиб турар ва уларнинг ҳурмат-иззатини ўз жойига қўяр эди. Айниқса, мамлакат равнақи ва эришган улкан ютуқлар, чиройли иншоотлар қурилган ерларда турли мамлакатлардан келган элчи ва дипломатик корпус олдида намойиш қилинди. Бу омиллар Амир Темур давлатининг ижобий қиёфасини яратиш учун муҳим восита бўлиб хизмат қилганини алоҳида таъкидлаб ўтмоқчимиз.\nАмир Темур ана шу олимлар, маданият ва фан соҳаларининг вакиллари билан учрашувлар ўтказиб, турли масалаларни муҳокама қилгани ҳақида тарихдан кўплаб мисолларни келтириш мумкин. Унинг мажлислари аслида маданий дипломатиянинг муҳим кучи бўлиб хизмат қилганди.\nАмир Темур ва Темурийлар давлатида маданият, фан ва санъат орқали халқаро майдонда давлат манфаатларини илгари суриш ва тарғиб қилиш нуқтаи назаридан маданий дипломатия ривожлантирилган.\nҚизиғи шундаки, Амир Темурнинг маданий дипломатияси Шарқ давлатларида истиқомат қилаётган халқлар томонидан фаол қўлланила бошланди. Жамият аъзоларининг айнан ўхшаш эътиқод, моддий қадриятлар, мафкура, урф-одатлар ва турмуш тарзи ҳам ана шу соҳанинг гуллаб-яшнашида муҳим омил бўлиб хизмат қилган.\nБу жараёнларнинг информацияларининг тарқалишида Буюк ипак йўлидан турли мамлакатларга борган ва келган элчилар, сайёҳлар, савдогарлар, ҳарбий қисмлар ва бошқа табақа вакиллари муҳим рол ўйнаган эдилар. Ўша даврда глобал тармоқлар ва транспорт воситалари оддий бўлган бўлса ҳам мамлакатлар ва халқлар ўртасида бошқа давлатлардаги аҳвол ҳақида овозалар тез тарқалган. Бу ҳам ўрта асрларда Шарқ дунёсида информация алмашинуви яхши бўлганини англатади.\nШунингдек, Амир Темур даврида кечган миграция тўлқинлари ҳам ана шу жараёнларнинг тарғиботида муҳим омил бўлиб хизмат қилган.\nМаданий дипломатия асосий мақсадларга эришиш ва Амир Темур ташқи сиёсатининг самарадорлигини оширишга катта ҳисса қўшган. Ташқи сиёсат механизмининг мослашувчан ва самарали воситаларидан бири бўлган маданий алоқалар бутун дунёда Амир Темурнинг ижобий ва обрў-эътиборини шакллантирган.\nШу маънода, маданият, ташқи сиёсат воситаси сифатида, шу жумладан, инсонлар ўртасидаги узоқ муддатли алоқаларни йўлга қўя олган.\nТурли мамлакатлардан йиғилган, бир хил ва ўзларига яқин бўлган соҳа вакилларининг ўзаро тушуниши, ахборот олиши, қадриятлар, анъаналар, эътиқодлари, шахсий ва маданиятнинг бошқа жиҳатларини уйғунлаштирилиши ҳам маданий дипломатиянинг муҳим қисми ҳисобланган.\nАслида маданий дипломатия давлат дипломатиясининг ажралмас қисми бўлиб, халқлар ўртасидаги маданий ҳамкорлик соҳасидаги стратегик ва тактик мақсадларга эга бўлган амалий ҳаракатлар мажмуи ҳисобланади. Маданий дипломатия Амир Темур даврида элита дипломатикаси кўринишида ҳам мавжуд бўлган. Хусусан, сиёсатчилар, элчилар, сайёҳлар ва бошқалар билан бирга миллий дипломатия тобора муҳим аҳамиятга эга бўлган ва бу муносабатлар оддий одамлар ўртасида кенг миқёсдаги маданий мулоқотларга самарали таъсир кўрсатган.\nАмир Темур салнататида глобал маданиятнинг илк куртаклари шаклланган. Юқорида таъкидлаганимиздек, маданий дипломатия орқали Амир Темур давлати ҳақида ижобий маълумотлар тарқалган. Энг муҳими турли минтақалардан келган олимлар ўзаро бир-бирларини тушуна олишган ва улар бир мақсад йўлида бирлашишган.\nАмир Темур даврининг маданий дипломатиясининг асосий хусусиятларидан халқ дипломатияси орқали узоқ муддатли алоқалар ўрнатиш, маданий ва илмий алмашинувларни таъминланганлигидадир. Ана шу маданий алоқалар халқ дипломатиясини ҳам ўзида ифода этар эди. Амир Темур давридаги маданий фаолият маданий сиёсатни ўзида ифодалар эди.\nАслини олганда, “маданий дипломатия” “таъсир дипломатияси”га айланганди. Амир Темур маданий дипломатия орқали давлатнинг мувофиқлаштирувчи ролини бажарди. Амир Темур маданий дипломатиясининг устувор йўналишларидан бири маданий, илмий алоқаларнинг доимий равишда кенгайиб боришига эришиш ҳисобланар экан, биз бу жараёнларни Самарқанд, Ҳирот, Шероз, Қобул ва Ҳиндистон мисолида кузатишимиз мумкин.\nЎлжаева Шоҳистахон Мамажоновна\nТошкент ирригация ва қишлоқ хўжалигини механизациялаш муҳандислари институти “Гуманитар” фанлар кафедраси


Мусулмонлар, ғофил қолманг! - Daryo\n19:16, 03.10.2021 76984\nТуркистондаги намойиш, 1920 йил.\nЯқинда шаҳар думаси1 очилур. Шаҳар думаси, шаҳаримизнинг покизалик ва ободлиғи, мактабларимизнинг тараққий ва интизоми, болаларимизнинг тарбияси ва халқимизнинг тинчлиги учун керак бўлган ишларни ўз қўлига олур. Шаҳримиздан хазинага киратурган оқчаларни шу йўлларда сарф қилмоқчи бўлур.\nБу олдимиздаги шаҳар думаси эски ҳукумат замонидаги шаҳар думалариға ўхшамас. Йигирмадан ўтган бутун шаҳар одамларининг ихтиёрлари билан сайланурлар. Бу шаҳар думасинда жуҳуддан, русдан, мусулмондан вакил қилиб ўтурур2. Ва шаҳар ишлари учун гапурушурлар. Шаҳарнинг қайси қитъасинда касалхоналар қурмоқ керак, шаҳарнинг қайси қитъасиндағи йўлларни тузатмоқ керак, шаҳарнинг қайси қитъасинда қанча мактаб солмоқ керак деб кенгашурлар ва шул тўғрилардағи ишларни «вакиллар кўбчилиги»нинг қарори билан қилмоқчи бўлурлар. Вакиллар кўбчилиги ҳаммадан бурунроқ эски қитъанинг ерларин тузатурға қарор берса, чора йўқ, шу қилинур. Вакиллар кўбчилиги кўброқ касалхоналарни янги қитъада солмоқчи бўлса, иложи йўқ, шу бўлур.\nМана шуларни онглаган ҳар жамоат, ҳар миллат шаҳар думасига ўзидан кўброқ вакил ўтказмоқ учун тиришадир, думанинг кўбчилигининг ўзига олмоқчи бўладир. Ўтган ҳафтадаги «таҳрири нуфус»дан3 онғлашилдики: шаҳримизда халқнинг тўртдан учи мусулмон ва тўртдан бири рус, армани ва жуҳуд эканлар. Шунга қарағанда унлар хазинадан чиқим бўлатурған оқчанинг уч шунчаси биз учун чиқғучидур. Унларға мактаб очилса бизга учта; унларға бир касалхона очилса бизга учтаси очғули; унларға бир пут буғдой керак бўлса бизга уч пут керакдир.\n«Ҳуррият» газетаси, 1917 йил 25 август\nАбдурауф Фитрат қаламига мансуб ушбу мақола 1917 йили, Самарқанд шаҳри думасига сайловлар олдидан ёзилган бўлиб, «Ҳуррият» газетасининг 1917 йил 25 август 33-сонида эълон қилинган. Мақола 1991 йил «Ёшлик» журналининг 10-сонида қайта нашр этилган (Н.Авазов нашрга тайёрлаган).\n1 Дума — Россиядаги сайлов тизимига кўра мустамлака ўлкалардаги халқ вакиллиги органлари ҳам дума деб юритилган;\n2 Вакил қилиб ўтурур — Самарқанд шаҳри кўп миллатли бўлгани учун шаҳар думасига, асосан, турк, рус ва яҳудий миллатига мансуб кишиларгина сайловларда қатнашиш ҳуқуқини олганлар;\n3 Таҳрири нуфус — Самарқандда 1917 йил 18—20 августларда сайлов олдидан аҳолини рўйхатга олиш ўтказилган, ўша назарда тутилади.\nАбдулла Қодирий: Биз ким ва нималардан қўрқамиз?\nЧўлпон: Истиқбол учун кураш\n13:36, 21.11.2021 132307\n22:56, 15.11.2021 115839\n20:20, 27.11.2021 104312\n20:03 Бугун 144\n19:53 Бугун 613\n19:38 Бугун 2247\n19:23 Бугун 4719\n23:11, 05.12.2021 74756\n23:45, 05.12.2021 71338\n10:36 Бугун 71012\n16:42, 04.12.2021 61891


Табиий монополия нима? | huquqburch.uz\nHome Мақолалар Табиий монополия нима?\nМонополия ва табиий монополия тушунчалари шаклан ўхшаш бўлса-да, мазмунан фарқ қилади. Монополия ва монопол корхоналарнинг мавжудлиги муайян тармоқларда рақобатнинг мутлақо йўқлиги ёки рақобатни шакллантириш учун кучли тўсиқлар туфайли бошқа рақобатчиларнинг\nмавжуд бўла олмаслигига олиб келади. Монопол субъектларнинг бозорда эркин ҳаракатланиши ижобий ҳолат ҳисобланмайди.\nҚонунчиликка мувофиқ, табиий монополия – товар бозорининг ҳолати бўлиб, унда технологик хусусиятлар туфайли муайян товарлар (ишлар, хизматлар) турларига бўлган талабни қондиришнинг рақобатли шароитларини яратиш мумкин эмас ёки иқтисодий жиҳатдан мақсадга мувофиқ эмас («Табиий монополиялар тўғрисида»ги қонун, 3-модда).\nКорхона табиий монополия субъекти сифатида тан олиниши учун қуйидаги икки ҳолат мавжуд бўлиши керак:\n1) технологик хусусиятлар туфайли соҳада рақобат муҳитини яратишнинг иложи йўқлиги;\n2) соҳада битта хўжалик субъектидан кўп субъект фаолият олиб бориши иқтисодий жиҳатдан самарасизлиги.\nТабиий монополиялар фаолиятини давлат тартибга солади, назорат қилади ва улар мавжуд бўладиган тармоқларни белгилаб беради. Давлат табиий монополия субъектлари фаолиятида муаммолар юзага келганда бевосита кўмаклашади, уларга ҳомийлик қилади. Чунки уларнинг бошқа рақобатчиси йўқ, табиий монополия субъектлари бажарадиган вазифани уддалай оладиган бошқа субъектлар, масалан, хусусий секторда мавжуд эмас, деб ҳисобланади.\nТабиий монополия қай даражада «табиий» бўлиши мумкин? Қандай қилиб бу сўз монополияга нисбатан қўлланадиган бўлган?\nСобиқ иттифоқ таркибида бўлган мамлакатларда барча табиий монополия соҳалари «мерос» қилиб олинган. Собиқ иттифоқда нафақат табиий монополиялар, балки бошқа тармоқлардаги корхоналар ҳам давлатники бўлганини ҳисобга олганда постсовет маконда бу тармоқларни кейинчалик ҳам табиий монополия деб қабул қилинганини тушуниш мумкин.\nРус иқтисодчи олими П. Кононков табиий монополия тушунчасининг пайдо бўлиш босқичларини қуйидагича ифодалайди: монополия тушунчасининг пайдо бўлиши, монополиянинг салбий оқибатлари аниқланиши, монополиянинг айрим кўринишларини бекор қила олмаслик натижасида давлат назорати остида ушлаб туриш шарти асосида уларнинг «табиий монополия»ларга айлантирилиши.\nМонополиялар жамият томонидан эътирозларга учраб, ҳуқуқлари камситилган рақобатчилар ва истеъмолчиларнинг норозиликлари ошиб боргач, давлат ёки айрим шахслар гуруҳи муайян соҳаларни ўз назоратида ушлаб туриш учун муайян монополистик тармоқларни «табиий монополиялар»га айлантирган. Бу жараён давлатнинг ўзи ташкил этган корхоналари ёрдамида ёки давлатдан берилган лицензияни сотиб олган бизнес вакиллари орқали амалга оширилган. Бир соҳада мутлақ яккаҳокимлик асосида тадбиркорликни амалга ошириш учун лицензия олиш жараёнида коррупцион ҳолатлар ҳам тез-тез учраб турган.\nТабиий монополиянинг ҳозирги моҳиятига яқин келувчи тушунчалар илк бор XIX аср ўрталарида пайдо бўлган. Иқтисодчи Жон Стюарт Милль сунъий монополиялар ҳақида ёзар экан, уларни бевосита давлатнинг ўзи ташкил этиши, қонунчилик ҳужжатлари асосида уларнинг иқтисодий агент сифатидаги мақоми белгиланишини таъкидлаган.\nЖон Милль табиий монополиялар деганда уларнинг пайдо бўлишини асосли омил деб ҳисоблаган ва бу орқали давлат ташкил этадиган сунъий монополиялардан фарқлашга ҳаракат қилган.\n1838 йилда француз иқтисодчиси Антуан Курно табиий сув манбаси мулкдори аҳолини сув билан таъминлаш устидан назоратни ўрната олгани, сувнинг нархини мустақил белгилай олганини табиий монополия сифатида талқин қилган.\nФикримизча, табиий монополиянинг ҳозирги замондаги моҳиятига Жон Миллнинг сунъий монополиялар ҳақидаги фикри кўпроқ мос келади.\nТабиий монополияларга бўлган нуқтаи назар Иккинчи жаҳон урушидан сўнг ўзгарган. Бу турли инфратизимларнинг кескин ривожланиши билан характерланади. Электр ва сув таъминоти, телефон тармоқлари, темирйўл ташувлари жадаллик билан ривожланган. Бу тармоқлар катта харажатларни талаб этарди.\nАгарда бир субъект темирйўл тармоқларини ўрнатса, катта харажатларни амалга оширади. Яна бир бошқа субъект ҳам худди шу каби ҳаракатларни такрорласа, табиийки муайян даражада харажат қилади. Бу ҳолатда, биринчидан, ҳар қайси субъект қилган иши учун кетган харажатларни ўзи тақдим этган товар ёки хизмат нархига қўшган. Натижада нарх ошган. Иккинчидан, коммуникацион тизимларни\nўрнатиш аҳолига муайян ноқулайликлар юзага келтирган. Табиий монополия тарафдорлари бу каби ҳолатни кераксиз такрорлашлар деб атаб, табиий монополиялар аҳолини ноқулайликлардан халос этиш учун ташкил этилганига ишонтиришган.\nЖамиятда бошқа бир субъект ортиқча сарф-харажат қилмаслиги, одамларга ноқулайлик туғдирмаслиги учун зарур бўлган институт сифатида «табиий монополия» тушунчаси жамият онгига сингдирилган.\nШу тариқа табиий монополия концепцияси технологик хусусиятлар ва катта харажатларни сабаб қилган ҳолда монопол тармоқларни давлат томонидан ҳимояланадиган субъектларга айлантириб берган.\nXX аср турли инқилобий технологик ютуқларга бой бўлди. Қўл меҳнатининг камайиб, автоматлаштиришнинг ортиши, конвейер усулининг пайдо бўлиши, улкан ҳажмларда ишлаб чиқаришнинг ортиши, темирйўллар, электр таъминоти қамровининг кенгайиши бизнеснинг мавқейини оширди. Аста-секинлик билан табиий монополияларнинг «табиийлигига» шубҳа пайдо бўла бошлади. Сабаби, бозордаги бошқа субъектларда ҳам манфаатли\nбўлган тармоқларда фаолият юритиш истаги туғилди. Чунки технологик имкониятлар харажатларни қисқартиргани ҳолда, рақобатли шароитларни яратишга имкон берди.\nБизнингча эса, гарчанд иқтисодий фикция эканини эътироф этсак-да, бу институт ҳозирча мамлакат иқтисодиётида яшаб туриши керак. Балки босқичма-босқич ислоҳотлар натижасида қачондир барҳам топиши мумкин. Ҳозир эса унинг мавжуд бўлиш чегараларини қатъий қайта кўриб чиқиш лозим. Чунки қонунчилигимизда назарда тутилган технологик хусусиятлар ва иқтисоий жиҳатдан мақсадга мувофиқ бўлмаслик мезонлари бугунги кунда енгиб ўтиш ёки чегараланиш имконига эга. Айниқса, иқтисодий жиҳатдан мақсадга мувофиқ эмаслик мезони ниҳоятда баҳсли.\nБиринчидан, қанча кўп ишлаб чиқарилса маҳсулот нархининг шунча паст бўлиши етарлича баҳсли ҳолат. Фақат бир субъект кўп маҳсулот чиқарса, маҳсулот албатта, ҳамёнбоп бўлади деб ҳеч ким кафолат бера олмайди. Чунки замонавий технологиялар кам харажат қилиб, кўп миқдордаги маҳсулотни ишлаб чиқариш имконини беради.\nИккинчидан, рақобатнинг пайдо бўлиши туфайли рақобатчи субъектлар истеъмолчини ўзларига жалб этиш учун нарх тушириш сиёсатини олиб борадилар ҳамда сифатни ҳам оширишга интиладилар. Бизнингча, табиий монополиялар тўғрисидаги қонунчиликдан «иқтисодий жиҳатдан мақсадга мувофиқ эмас» мезонини олиб ташлаш пайти келди.\nТехнологик хусусияларга кўра сақланиб қолаётган табиий монополия субъектлари тармоқларини ҳам қайта кўриб чиқиш лозим. Бу ҳолат табиий монополия тармоқларига инвесторларнинг фаол кириб келишига, тармоқни ривожлантириш орқали фойда олишни истайдиган тадбиркорларнинг рақобатлашуви оқибатида нархларнинг арзонлашуви ва сифатнинг ошишига олиб келади.\n«Табиий монополиялар тўғрисида»ги қонуннинг 4-моддасига асосан, ҳозирги пайтда қуйидаги соҳалар табиий монополия ҳисобланади:\n– нефть, нефть маҳсулотлари ва газни қувур орқали транспортировка қилиш;\n– электр ва иссиқлик энергиясини ишлаб чиқариш ҳамда транспортировка қилиш;\n– темир йўллар инфратузилмасидан фойдаланиш ҳисобга олинган ҳолда темир йўлларда ташиш;\n– умумий эркин фойдаланиладиган почта алоқаси хизматлари;\n– сув қувурлари ва канализация хизмати;\n– аэронавигациялар, портлар ва аэропортлар хизматлари.\nЖамият муттасил ривожланиб борар экан, ундаги институтлар ҳам такомиллашиб боради. Ҳозирги пайтда технологик ютуқлар табиий монополия ўрнатилган соҳаларда рақобатчиларни вужудга келтиришга имкон беради, иқтисодий жиҳатдан мақсадга мувофиқ эмас деган тушунча ўзи эса ниҳоятда мавҳум.\nБиринчидан, табиий монополияларнинг мутлақо табиийлик хусусияти йўқ. Бу иқтисодчилар монопол ҳаракатларни ниқоблаш учун ўйлаб топган институт. Унинг мавжуд бўлиши учун ҳеч қандай жиддий асос йўқ. Босқичма-босқич равишда табиий монополия соҳаларини камайтириб, чегаралаш замон талаби.\nИккинчидан, айни пайтда табиий монополия тармоқлари ҳисобланган кўплаб соҳаларни демонополизация қилиш имконияти мавжуд ва бунга катта эҳтиёж бор. Мисол учун, нефть, нефть маҳсулотлари ва газни қувур орқали транспортировка қилиш, электр ва иссиқлик энергиясини ишлаб чиқариш ҳамда транспортировка қилиш, темир йўллар инфратузилмасидан фойдаланиш ҳисобга олинган ҳолда темир йўлларда ташиш, аэронавигациялар, портлар ва аэропортлар хизматлари қисман демонополизация қилиниши мумкин. Бунда техноген хусусиятлар ҳамда давлат ва жамоат хавфсизлигига доир талабларнинг бажарилишини назорат қилиш зарур бўлган қисмларда табиий монополия сақлаб қолиниши, қолган қисмлар эса либерализация қилиниши лозим.\nУмумий эркин фойдаланиладиган почта алоқаси хизматлари бозорда ўз рақобатчиларига эга. Бу тармоқни табиий монополия субъектлари рўйхатидан чиқариш мумкин.\nСув қувурлари ва канализация хизматига келсак, бу тармоқ мамлакатнинг барча ҳудудларида ҳам тўлиқ ва самарали ишламаяпти. Узоқ ҳудудларнинг сув билан таъминланмагани ва канализация тизимларининг мавжуд эмаслиги ҳам барчага аён. Шунинг учун, мазкур тармоқни тўлиқ хусусий секторга топшириш зарур. Бунда давлатнинг назоратчилик функциясининг ўзи етарли.\nУчинчидан, табиий монополия субъектлари янги инновацион ишланмалар учун ниҳоятда ёпиқ ва янгиликларга мослашиши қийин. Бу борада хусусий сектор анча илгарилаб кетган. Назаримизда, айрим тармоқларни аҳоли манфаатларини кўзлаган ҳолда сифатли, ҳамёнбоп товарлар ва хизматлар тақдим этувчи тадбиркорлик субъектларига бериш вақти келди.\nТДЮУ Бизнес ҳуқуқи кафедраси катта ўқитувчиси\nPrevious article2021 йил сентябрь сони\nNext article2021 йил октябрь сони


У пул учун эмас, ўзбек футболига ҳиссасини қўшиш мақсадида келмоқда – Алишер Шоғуломов “Оқтепа”да испаниялик мутахассис иш бошлаши ҳақида гапирди – O'zbekiston milliy paralimpiya assotsiatsiyasi\n– Жамоамизда Фаррух исмли мутахассис маркетинг бўлимида ишлаб, клубни ривожлантириш ишлари билан шуғулланаётганди, – дея гап бошлади, Шоғуломов. – У билан бирга четдан мураббий олиб келиш режасини ўйладик ва ўзимдан келиб чиққан ҳолда хориждан яхши мутахассис олиб келиб, бирга ишлаш ниятимизни амлага оширишни бошладик. Натижада асли аргентиналик бўлган Серхио Маринангели билан музокараларга киришишдик. У Испанияда мураббийлик фаолиятини олиб боради. Маринангели билан алоқага чиқдик, маслаҳатлашдик. Фикримиз бир-бирига мос тушди. Тўпни назорат қилиш, прессинг уюштириш каби услубларда ишлашни у ҳам ёқтирар экан. Испаниялик мутахассис нафақат асосий жамоамизда ишлайди, балки академия ва клуб структурасида фаолият олиб боради. Айтишим жоизки, биз уни ўзимиз топиб, ўзимиз алоқага чиқдик. Олдин ишлаган жамоалари билан қизиқдик. У тўғрисида ҳамма жойда фақат яхши гаплар бўлди. Охир-оқибат ўзи билан ҳаммасини бафуржа гаплашганимиздан сўнг маъқул келди.\n– Худо хоҳласа, 23 сентбярь куни кечки пайт Тошкентга келади. Йўқ, у бош мураббий лавозимида ишламайди. Ҳозирча клуб структурасига ёрдамчи мураббий бўлиб келяпти. Оғзаки келишувга кўра, дастлаб шу мавсум охирига қадар ишлайди. Кейинчалик унга ҳам, бизга ҳам маъқул келса, яна ҳамкорликни давом эттирамиз. Гарчи асосий жамоамиз билан мавсум охиригача келишувга эришган бўлса-да, академиямизда ундан кейин ҳам ишлашни давом эттираверади.\n– Тўғрисини айтсам, ойлик маошини мен эмас, клуб раҳбарлари ҳал қилишади. Аммо унинг учун ҳам бу янги чақирув бўлди. Очиғи, испаниялик мутахассис бу ерга пул учун келмаяпти. Бу ерда ўзини кўрсатиш ва ўзбек футболига ҳиссасини қўшиш мақсадида келяпти. Клуб томонидан қўйилган вазифа шундайки, ушбу мураббийдан фойдаланган ҳолда терма жамоаларимизга иқтидорли ёшларни ўстириб келиш мақсадида олиб келиняпти. Биз ўзбек футболига янгилик олиб киришни ва бу борада ўсиши учун ҳиссамиз тегиши мақсадида ҳаракат қиляпмиз. Биласиз, “Оқтепа” шахсий клуб. Аммо кимдир нотўғри тушуняпти. Жамоамизга келиб, ишлаш структурамизни кўргач, фикрлари ўзгаради.\n– Ҳар йили “Оқтепа” олдига максимал вазифа қўяди. Бу йил ҳам Суперлигага чиқиш мақсади қўйилган. Бироқ пандемия сабабли клубда молиявий тарафдан муаммолар бўлди. Бундай ҳолат биргина бизда эмас, бошқа жамоаларда ҳам юз берди. Шунинг учун 4-5 нафар етакчи футболчиларимизни ижарага беришга мажбур бўлдик. Ўйлайманки, ҳозир ҳаммаси яхши, вазият жойга тушяпти. Аста-секин ижарадаги ўйинчиларимизни ҳам қайтарамиз. Бу йил қўлимиздан келса, мақсадимизни бажаришга ҳаракат қиламиз. Бунинг учун бор кучимизни сарфлаймиз. Ушбу мақсадимиз йўлида янги келаётган хорижлик мутахассис ҳам ўз ҳиссасини қўшади деб ўйлайман.\n– Ҳозирча жамоада ўзим бош мураббийлик қилиб турибман. Чунки Александр Ежов оилавий сабабларга кўра, Хоразмга кетди. Ўйлайманки, про-лигадаги “Оқтепа”, “Шўртан”, “Динамо” каби жамоалар Суперлигадаги “Қизилқум, “Бухоро”, “Андижон” сингари клублар билан бемалол беллаша олади. Улардан кучли бўлса кучлики, кам жойи йўқ. Бу йилги про-лигада яхши ўйинлар бўляпти ва чемпионат қизиқарли кечяпти.


Россия Бош вазири Владимир Путин Хитойга сафарини бошлади - BBC O'zbek\nРоссия Бош вазири Владимир Путин Хитойга сафарини бошлади\n11 Октябр 2011\nРоссия Бош вазири Владимир Путин 2012 йил Кремлга қайтиш ниятини эълон қилганидан буён илк бор хорижга сафар қилмоқда.\nЖаноб Путин икки кунлик ташриф билан Хитойга келган. Сафар давомида Россия-Хитой сармоя жамғармаси тузишга оид ҳужжатни имзолаш, иккитомонлама иқтисодий алоқалар ҳамда эҳтимолки, Суриядаги вазиятни муҳокама қилиш режаланган.\nАсосий масала - энергетика таъминоти, Хитойга етказиладиган Россия гази баҳоси бўлиши айтилади. Аммо, таҳлилчилар айни масалага бу гал тўла ечим бўлмаслигини тахмин қиладилар.\nМосква келаси 30 йил ичида Хитойни 70 миллиард куб метр газ билан таъминлашга тайёр. Бироқ, икки томон ҳали баҳолар бўйича келиша олганлари йўқ.\nБош вазирга ўринбосарлар - Игор Сечин ва Александр Жуковлар, Қишлоқ хўжалиги вазири Елена Скрынник, Алоқа вазири Игор Щеголев, Табиий заҳиралар вазири Юрий Трутнев, "Газпром", "Транснефти" ҳамда бошқа ширкатлар вакиллари ҳамроҳлик қилишмоқда.\nИш сафари Хитой раҳбарлари ва Бош вазири Вен Жиабао билан музокаралардан бошланади ва кейин томонлар 7 миллиард долларга тенг 20 яқин келишувларни имзолайдилар. Жумладан, 4 миллиард долларлик ҳажмга эга Россия-Хитой сармоя жамғармаси тузишга оид меморандум ҳам имзоланиши кутилади.\n'Ҳисоблашиш керак бўлган раҳбар' "Россияда ташқи сиёсат билан президент шуғулланади; хорижга катта сондаги ҳайъат билан президент боради ва бош вазир одатда ичкарисидаги иқтисодни бошқаради. Аммо, Хитойга олиймақом ташриф билан ким бормоқда? Бош вазир Владимир Путин", дейди Би-би-си мухбири Стив Розенберг.\nМухбиримизга кўра, бу бир неча ой ичида Путин жаноблари яна Президент бўлиши аломатидир.\nВладимир Путин аллақачон мазкур лавозимга қайтиш ниятини эълон қилган ва кўзга яққол ташланадиган рақибларсиз унинг Кремлга қайтиши йўлида тўсиқлар деярли йўқ дейиш мумкин.\n"Жаноб Путиннинг Пекинга сафари эса, дунё ҳисоблашиши керак бўлган раҳбар у экани борасидаги муждани йўллайди", дейди Стив Розенберг.


Ўғлини коллежга ўқишга киритмоқчи бўлган поплик аёл 400 долларга чув тушди\n17:41 / 23.06.2015\nПоп туманида яшовчи аёлнинг ўрта мактабнинг тўққизинчи синфини битираётган ўғлини коллежга киритиб қўйиш мақсадида Аҳрор исмли йигит унинг 400 АҚШ доллари ва 450 минг сўм пулини алдаб олди. Бу ҳақда «Диёнат» газетаси хабар тарқатмоқда.\nПоп туманида яшовчи аёл унга ўғлини келгусида ички ишлар идораларига ишга киритиш ниятида эканлигини айтиб, қайси коллежга киритсам бўлади, деб сўради, деб ёзади газета.\nАҳрор исмли шахс унга юридик коллежини маслаҳат берди ва ўша коллежда бир таниши ўқитувчи бўлиб ишлашини, у билан гаплашиб кўришини айтади. Икки кундан сўнг, Аҳрор аёлга қўнғироқ қилиб, “ўғлим ўқишга кирди деб ҳисоблайверинг” деди ва бошланишига 100 доллар сўради. Аёл унга 100 АҚШ долларини тутқазиб юборди. Орадан ҳеч қанча вақт ўтмай, Аҳрор аёлдан яна 200 долларни ундирди. Ҳеч қанча ўтмай яна аёлни қидириб келиб, анови мен гаплашган ўқитувчи Попга келаётган экан, шунга пул керак бўлиб қолди, дея турли важ-корсонларни пеш қилиб, "мижоз"идан яна 100 АҚШ доллари ва 450 минг сўм пул ундиришга муваффақ бўлди.\nШундан сўнг Аҳрорнинг йўқолган: на телефон қўнғироқларига жавоб берган, на кўча-кўйда кўринган. Шундан сўнг аёл бўлиб ўтган воқеа ҳақида Поп тумани ички ишлар бўлимига хабар қилди. Тергов-суриштирув жараёнларида Аҳрор Баҳромовнинг жинояти ўзининг тавбасига таяниб берган иқрорлиги, гувоҳларнинг кўрсатмалари ҳамда ашёвий далиллар орқали тўлиқ ўз исботини топди. Ушбу ишни атрофлича кўриб чиққан жиноят ишлари бўйича Поп тумани суди уни Жиноят кодексининг тегишли моддалари билан айбдор, деб топди ва қилмишига яраша қонуний жазо тайинлади.


ТЎЛҚИН ҚОРАЕВга ХАТ – Huquqbon\nҲозирги кунда қаерда эканларингизни билмайман. Баъзилар сўраса, Швецияга кетишган бўлса керак, деб жавоб бераяпман. З.Алматов масаласида бироз танқид қилганим учун хат ҳам ёзмай қўйдингиз. Менинг тилим аччиқ эканини билган ҳолда хафа бўлмасангиз ҳам бўлади. Мана яна бир марта танқид қилишга тўғри келаяпти.\nБир неча кун илгари М.Солиҳнинг сайтида Сиз, Юсуф, Ҳайитвой, Холдор Вулқон, Қудрат Бобожон, Насрулло Саидларнинг мақолаларингизни ўқидим ва қаттиқ ранжидим. Мақолалар бирин-кетин қўйилган, яъни ҳаммаси бир пайтда ёзилган ва сайтга қўйилган. Ҳаммасида битта мавзу – М.Солиҳ мадҳияси.\nМ.Солиҳга ижобий ёки салбий муносабат билдириш ҳар бир одамнинг ўзининг иши ва ҳуқуқи. Мен, масалан, М.Солиҳга ҳеч қандай хусуматим йўқ. Мен унинг ўзи, укалари ва партияси ҳақида мақолаларимда ижобий йўналишда ёзганман, халқаро конференцияларда гапирганман, ва ҳатто 2001 йил охирида АҚШ Давлат котиби Колин Пауэлл Тошкентга келганда айнан шулар ҳақида унга хат ёзганман.\nМен М.Солиҳни танқид ҳам қилганман, чунки унинг фаолиятида сиёсий хатолар кўрганман. 2005 йил сентябрда Норвегияга борганимда у билан учрашмоқчи бўлдим, бироқ у Германияга кўчиб кетган экан. Унинг укаси Мақсуд билан учрашдим ва уйида меҳмон бўлдим.\nН.Саид «Эрк» партиясининг раҳбарларидан бири бўлгани учун унинг мақоласини тушуниш мумкин. Қ.Бобожон хоразмлик бўлгани учун уни ҳам тушуниш мумкин. Холдор Вулқон «Эрк» ва М.Солиҳга илгари қандай муносабатда бўлганини билмайман. Бироқ Сиз, Юсуф ва Ҳайитвой илгари М.Солиҳга ҳеч қандай яқинлик қилмаганликларингизни биламан. Шу сабабли бирданига сизларнинг бундай мақолаларингиз чиққанига мен ҳайратландим.\nЯна такрорлайман: мен М.Солиҳга қарши эмасман ва ҳатто унга кўмакдош бўлсаларинг мен ҳеч қандай қаршилик қилмайман. Бироқ, мазкур мақолаларни бир пайтда ёзилиши ва битта саҳифага бир пайтда қўйилиши нафақат М.Солиҳ душманларида, балки унга нисбатан либерал позицияда турган одамларда ҳам ажабланиш ва гумон туғдиради.\nУндан ташқари мақолалар ўта саводсизларча ёзилган ва улар ичида Сизники эса айниқса. Мен Сизга илгари ҳам бу ҳақда кўп марта айтганман, Сиз рус тилида ёза олмайсиз (хафа бўлманг!). Шу сабабли мен Сиз рус тилида ёзган мақолаларни тузатишга ҳаракат килганман. Ундан ташқари Сиз нафақат журналистсиз, балки Сизни кўпчилик Ўзбекистон Инсон Ҳуқуқлари Жамиятининг кўзга кўринган бир аъзоси сифатида билишади. Демак, одамлар рус тилида ёзган мақолангизга қараб Сизнинг нафақат журналистлик фаолиятингизга, балки ЎИҲЖнинг савиясига ҳам баҳо беришади.\nМақолалар унча-мунча сайтда эмас, М.Солиҳнинг сайтида чиққан. М.Солиҳ уларни сайтга қўяётганда ўқиб кўрмаганми? Бундай савияда ёзилган мақолаларни унинг сайтида ўқиган одамларда унга нисбатан салбий муносабат уйғотишини у сезмаганми? Аччиқ бўлса ҳам айтишга тўғри келади: қош қўяман деб, кўз чиқариб қўйгансизлар! М.Солиҳнинг халқаро рейтингини бундай усуллар билан кўтарилмайди.\nБугун «Сентразия» сайтида сизларнинг мақолаларингиз тузатилган ҳолда чиқибди. Нега шуни бошида қилинмаган? Қилса бўлар экан-ку! Мен Сизнинг мақолангизни тузатишга киришдим, бироқ ярмига борганимда қўл силташга тўғри келди – баъзи жумлаларда ҳеч қанақа мазмун топилмади.\nЭнг ёмон томони, мақолаларнинг бир пайтда ёзилганлиги ва сайтга қўйилганлиги, пала-партиш ва шошиб ёзилганлиги ва сайтга қўйилганлиги – бу мақолалар «заказ» билан ёзилган деган хулосага олиб келади. Ҳар қандай одамда! Сизларнинг моддий шароитингиз оғир эканлигини билсам–да, бизнинг одамлар ҳар қандай шароитда маълум бир принципларга эга бўлиши керак, деб ўйлайман. Яна бир ва охирги марта такрорлайман, М.Солиҳга ёрдам берар экансизлар, бу нарсани оқилона, атрофлича ўйлаб ва чин қалбдан қилиш керак.\nМен М.Солиҳга булар ҳақида ёзишим керак эди, бироқ мен унга хат ёзмайман, чунки бирнеча йил илгари у менга тўҳматона хат ёзганида, мен унга керакли жавобни ёзганман ва хатим охирида: «бу менинг биринчи ва охирги хатим» деб таъкидлаганман. Мен шу принципда турибман. Бу гапни унинг укаси Максудга ҳам айтдим ва у тушунди.\nМенинг бу гапларимни Юсуф ва Хайитвойга ҳам айтиб қўйинг.


Бу қутлуғ сана муносабати билан жойларда бўлиб ўтган байрам тадбирлари, тақдирлаш маросимлари, янги-янги иншоотлар тақдимотлари чоғида яна бир бор ўз эътирофини топди.\nХусусан, Қорақалпоғистон Республикасида олий ўқув юртлари, ўрта махсус ва умумтаълим даргоҳларида бўлиб ўтган илмий ҳамда назарий анжуманларда мамлакатимиз Конституциясининг мазмун-моҳияти, яратилиш тарихи хусусида батафсил тушунча берилди. Нукус шаҳридаги асосий шодиёналарда эса давлатимиз раҳбари Фармонига биноан таъсис этилган “Ўзбекистон Конституциясига 25 йил” эсдалик нишони ўз эгаларига тантанали равишда топширилди. Ушбу мукофотга лойиқ кўрилганлар орасида “Қорақалпоғистон” нашриёти ходими Ўрозгул Қосназарова ҳам бор.\n— Бу камтарона меҳнатимизга берилган юксак баҳо бўлди, — дейди у. — Инсон манфаатлари ҳамма нарсадан улуғ юртда яшаш — чинакам бахт. Эътибор ва эътироф эса кучимизга янада куч қўшади. Маррани бундан-да баланд олишга чорлайди.\nГулистон шаҳридаги “Ёшлар маркази” ҳам байрам сурури билан тўлди. Бу ерда Олий Мажлис Сенати аъзолари, туман ҳамда шаҳар ҳокимлари, давлат ва жамоат ташкилотлари, ёшлар вакиллари иштирокида ўтган байрам тадбирида турли соҳаларда фаолият юритаётган илғорлар мукофотланди.\n— Конституциямизнинг 25 йиллиги ҳаётимга янада файз киритди, — дейди Боёвут туманидаги “Боёвут тезкор мадад” масъулияти чекланган жамияти раҳбари, “Ўзбекистон Конституциясига 25 йил” эсдалик нишони соҳиби Сайдимқул Бегимқулов. — Қолаверса, фаолиятимизда ҳам кўплаб янгиликлар бўлиши кутилаяпти. Масалан, ҳадемай, замонавий агротехнологияли 10 гектарли иссиқхонамизда қишлоқ хўжалиги экинлари ўстиришни бошлаймиз. 1000 тонна сиғимга эга музлаткичли омборхонамиз ҳам ишга туширилиш арафасида. Шу билан бирга, томорқа эгалари ҳамда фермер хўжаликларига такрорий экин экиш ва уни парваришлаш жараёнида техник хизмат кўрсатишни йўлга қўйганмиз. Улар томонидан етиштирилган мош ҳамда бошқа дуккакли экинлар ҳосилини экспорт қилаяпмиз. Буларнинг барчаси Асосий Қонунимизда белгилаб қўйилган ҳуқуқий асослар самарасидир.\nКонституциямизнинг 25 йиллиги шодиёнасига Навоий вилояти бунёдкорлари ҳам ўзига хос туҳфа ҳозирлашди. Хусусан, Учқудуқ туманининг олис овулларида учта мактабгача таълим муассасаси, шаҳару туман марказларида 210 хонадонли 5 та кўп қаватли арзон уй-жой, ўнлаб маданий-маиший иншоотлар фойдаланишга топширилди. Бундан ташқари, 253 нафар ногиронлиги бор фуқаро махсус аравачалар билан таъминланди. Навоий шаҳридаги “Фарҳод” маданият саройида ўтказилган асосий тантанада эса инсон ҳуқуқ ва манфаатларини ҳимоя қилиш борасида юртимизда амалга оширилган ютуқлар алоҳида эътироф этилди.\nБайрамни янги хонадонларда кутиб олишнинг ҳам завқи бўлакча. Президентимизнинг “2017 — 2020 йилларда шаҳарларда арзон кўп квартирали уйларни қуриш ва реконструкция қилиш дастурини самарали амалга ошириш борасидаги қўшимча чора-тадбирлар тўғрисида”ги қарори ижроси кўплаб оилаларга ана шундай қувонч бағишлади. Масалан, Бухорода 252 та квартирадан иборат етти қаватли олтита замонавий уй айнан Конституциямиз қабул қилинганининг 25 йиллиги арафасида ўз эгалари ихтиёрига топширилди.\n— Оилада тўрт кишимиз, — дейди янги хонадон соҳибларидан бири Шаҳзод Эргашев. — Арзон, замонавий ҳамда кўркам уй-жойлар барпо этиш ташаббускори бўлган давлатимиз раҳбаридан миннатдормиз. Биз ҳам уч хонали тураржой олдик. Шундай хонадонга эга бўлишни орзу қилгандик. Бу ерда ҳамма шароит бор. Ҳар бир квартира алоҳида иситиш қозони билан таъминланган. Болалар майдончалари қурилган. Уйлар 20 йил муддатга имтиёзли кредит асосида берилганини айтмайсизми?!\nТермиз шаҳрида ҳам 210 хонадонга мўлжалланган кўп қаватли уй-жойларнинг фойдаланишга топширилиши Асосий Қонунимизнинг 25 йиллиги тантаналарига уланиб кетди.\n— Ўтган асрнинг 60-йилларида қурилган икки хонали уйда тўққиз киши яшардик, — дейди термизлик Малика Абдуллаева. — Мана, бугун ҳамма шароит ва қулайликка эга янги тураржойга кўчиб ўтдик. Набираларимнинг қувончи ичига сиғмайди. Энди уларнинг ўз бахт кошонаси бор!\nСурхондарё вилояти ҳокимлиги маълумотларига кўра, воҳа марказидаги мазкур тураржойлар қурилишига 22 миллиард сўмдан зиёд маблағ сарфланди. Бинобарин, ҳудудда автомашиналар тўхташ жойи ҳамда болалар майдончалари ҳам барпо этилди. Ҳадемай, бу ерда замонавий деҳкон бозори, бир қатор ижтимоий соҳа иншоотлари қад ростлайди. Келгуси йилда эса мазкур массивда яна 420 оила учун ана шундай кўп қаватли уй-жойларни фойдаланишга топшириш кўзда тутилган.\nДарҳақиқат, имтиёзли кредитлар асосида бунёд этилаётган ушбу уйлар халқимиз, айниқса, ёш оилаларнинг турмушини янада яхшилашда муҳим омил бўлмоқда. Буни Қарши шаҳридаги Рогузар маҳалласида 64 навқирон оилага мўлжаллаб бунёд этилган “Ёшлар уйлари” соҳиблари ҳам катта мамнуният билан таъкидлашди.\n— Асосий Қонунимиз ҳар бир юртдошимизнинг бахтли ва фаровон ҳаёт кечиришини ҳуқуқий жиҳатдан кафолатлайди, — дейди “Шуҳрат” медали соҳиби Муҳриддин Ўткиров. — Бугун оиламиз учун унутилмас кун. Имтиёзли кредит асосида, бошланғич тўловларсиз берилган тураржойлардан бири бизга ҳам насиб этди. Бу файзли хонадонда эл-юрт корига ярайдиган фарзандларни камол топтирамиз.\nЭътиборли жиҳати, келгуси йилда вилоят марказида яна 3 та, Қарши ҳамда Чироқчи туманларида эса 1 тадан “Ёшлар уйлари” қурилиши режалаштирилган.\nЎзбекистон Республикаси Конституциясининг 25 йиллиги байрами мамлакатимизнинг бошқа ҳудудларида ҳам ана шундай кўтаринки руҳда нишонланди.\nМазкур рукндаги бошқа мақолалар: « Она заминга садоқатли, фидойи инсонлар доимо эъзозда\tХитой компанияси Ўзбекистон қишлоқ хўжалигига 500 миллион долларлик сармоя киритади »


Qalampir.uz - “My5”, “Milliy TV”, “Zo’r TV”: Ким бачканаликда биринчи, ким жиддийликда?\n17:37, 01.03.2017 Жамият\nОхирги йилларда Ўзбекистон медиа бозори ривожланди. Янги газета ва журналлар, радиолар, интернет-сайтлари билан бир қаторда, янги телеканаллар ойнаи жаҳон юзини кўрди. Ҳар бир телеканалнинг фаолияти ортида юзлаб, ҳатто, минглаб ходимларнинг меҳнати ётади.\nМедиа бозорининг ривожланиши ўз-ўзидан давлат ва нодавлат ОАВлар тушунчасини юзага келтириши турган гап. Сўнгги уч йил ичида ташкил этилган “My5”, “Zo’r TV” “Milliy TV” телеканаллари ўтган вақт мобайнида ўз йўналиши, кўрсатувлари, фильмлари билан томошабинлар меҳрини қозонди. Уч телеканал орасида бундан бир йил аввал етакчилик сўзсиз “My5” телеканалиники эди. Хўш, ҳозирчи?\nРақобат ўртадаги фарқни дарров кўзга яқин қилди. “My5” телеканали иш бошлаган илк кунларданоқ, асосан ёшлар аудиториясини қамраб олишга, ёшларбоп кўрсатувлар, қўшиқлар ва клиплар, фильмлар намойиш этишга бел боғлади. Тўғри, ора-сирада ЎзЭОАВМА лойиҳалари, катталарга мўлжалланган фильмлар, видеороликлар ҳам намойиш этилди, бироқ эфир вақтининг асосий қисмини ёшлар банд қилди. Натижа ёмон бўлмади. Ёш-яланг тилидан “My5” тушгани йўқ. Бироқ бу аудиториянинг асосий қисмини мактаб, академик лицей ва касб-ҳунар коллежи ўқувчилари, уй бекалари ташкил этарди.\nҚачонлардир эфирдан мустаҳкам ўрин олган саёз кўрсатувлар, телба-тескари гапларни ТВ орқали айтадиган бошловчилар сабаб “My5” кўплаб муҳокамаларга сабаб бўлди. Томошабинлар, жиддий аудиториянинг эътирозларига дуч келди. Бироқ хулоса у қадар таъсирли бўлмади, телеканал ёшлар аудиториясига қадар катта фойда бермайдиган, шоу-бизнесга оид кўнгилочар кўрсатувлар сонини кескин кўпайтирди.\nБугунги томошабиннинг савияси анча ўсмаганми, унга жиддий, янги, кўнгилочар бўлганда ҳам, бачканаликдан ҳоли кўрсатувлар керак эди. Айни шу даврда “Milliy TV” телеканали майдонга чиқди. Аввало, телеканал тасвирнинг сифатлилиги, кўрсатувларнинг дизайни билан эътиборга тушди. Ҳашаматли студиялардан тортиб, оддий деталларгача қимматбаҳоларини афзал кўрган телеканал ишни ҳам ёшлар, ҳам катта авлод вакилларини “қўлга олиш”дан бошлади ва бунинг уддасидан чиқди.\n“Milliy TV” кўнгилочар телеканал номини оқлай олди. Бир вақтнинг ўзида ҳам информацион, ҳам кўнгилочар, ҳам таҳлилий, ҳам ток-шоу, ҳам ошхонабоп кўрсатувларнинг ортидан қувмай, дастурлари кетма-кетлигини режа асосида олиб борди. Унда “My5”даги каби республикада бўлаётган воқеаликлар кун давомида, маълум вақтларда ёритиб борилмаса-да, канал жиддийликни бошқа кўз илғамас жиҳатлари билан ушлаб қола олди.\nҲар яхшининг бир ёмони бўлади, деганларидек бу телеканалнинг ҳам ўзига яраша камчиликлари йўқ эмас. “Milliy TV”да миллийлигимизга ёт бўлган айрим жиҳатлар, хусусан, телебошловчиларнинг кийиниш услуби кўп танқидларга учради. Анонслар остидаги овоз ҳам танқидларни инобатга олган ҳолда ўзгартирилди.\nБугун “Milliy TV” телеканалида ҳам дунёнинг бошқа телевидениеларидан кўчирилган кўрсатувлар йўқ эмас. Бунга мисол тариқасида “MTV Show” дастурини келтириш мумкин. Кўрсатув “Вечерний Ургант” кўрсатувидан кўчирилган бўлса-да, бу кўчирмакашлик муваффақиятли ва айни дамда “қимматбаҳо” чиққан.\nТелеканал орқали “Оталар сўзи...” каби кўрсатувларнинг эфирга узатилиши эса кексалар учун айни муддао бўлаяпти, десак муболаға бўлмайди.\n“Milliy TV”нинг ҳам бачканалик борасида камчиликлари етарли. “Avtotest” сериалини бунга яққол мисол сифатида кўрсатиш мумкин. Сериал кўп вақт намойиш этилмаган бўлса-да, саёз сценарийси, воқеаларнинг мантиқсизлиги, бачкана ҳазиллари билан жуда тез тилга тушиб, каналнинг мавқеига бироз салбий таъсир кўрсатди.\nБугунги кунда эфирга узатилаётган “Baqlajon stand up show” дастури ҳам сериалнинг йўлидан бормоқда. Бачкана ва миллийликдан умуман йироқ бўлган ҳазиллар, кишининг медасига тегадиган қочиримлар, бугун айрим гуруҳлар томонидан ижро этилиб, танқиддан боши чиқмаётган латифаларнинг шериклари “Baqlajon stand up show” дастури орқали “эфир кўрки”га айланди.\nЖорий йилдан бошлаб эфирга чиқа бошлаган “Zo’r TV” телеканалидан ҳам томошабинлар у қадар катта янгиликни кутаётгани йўқ. Боиси телеканал жамоаси асосан шоу-бизнес вакилларидан таркиб топган. Устига-устак йўналиш ва кўрсатувлар борасида “Zo’r TV” ҳам “Milliy TV” ва “My5”ни такрорлаши турган гап.\nБиргина Жаҳонгир Позилжоновнинг лойиҳаси “Хонтахта” деб номланишининг ўзиёқ, бу каналдан бачканаликни кутмасликнинг иложи йўқлигидан белги бериб тургандек.\nБугундан эътиборан ҳар бир канал баҳорий кўрсатувларни эфирга узатишни бошлади. “My5” уч йиллик логотипидан воз кечди. Қизил ва кулрангдан иборат янги логотипдан жиддийлик, мулоҳазакорлик сезилиб турибди. Қизиқ, наҳот “My5” бачканаликдан, ёш ижодкорларнинг енгил-елпи кўрсатувларидан буткул воз кечса?\n“Zo’r TV” ҳали ишончни оқлаганича йўқ. Бунинг учун вақт ўтишини кутишимиз керак. Сўнг дўппини бир ерга қўйиб, баҳслашсак арзийди.\n“Milliy TV” эса мавжуд камчиликнинг ўрнини тўлдириб, бачканалик йўлидан қайтса, бугунги медиа бозорида ўз ўрнини янада мустаҳкамлаши тайин.\nҚизиқ, уч телеканал ўртасидаги рақобат қандай бўларкин. Ким қайси йўлдан кетади?\nТеглар:My5 Milliy TV Zo’r TV\n13:08, 14.04.2018 17 822\n11:55, 06.04.2018 21 837\n18:39, 05.04.2018 79 568\n11:23, 04.04.2018 15 320\n22:49, 14.06.2017 15 706


«ЧИЛОНЗОР» — СЕВИМЛИ МАСКАН - Ўзбекистон овози газетаси\nПойтахтимизда бугун ўнлаб болалар спорт мажмуалари фаолият кўрсатмоқда. «Чилонзор» болалар спорт мажмуаси — ана шулардан бири.\n— Мажмуамизда ўғил-қизлар кун давомида ўнга яқин спорт турлари билан шуғулланиш имкониятига эга, — дейди мажмуа раҳбари Турсунбой Абдураимов. — Айниқса, футбол, енгил атлетика, бадиий гимнастика, акробатика, эркин ва юнон-рум кураши, стол тенниси каби тўгаракларимизга ташриф буюраётган фарзандларимиз сони тобора ортиб бормоқда.\n— Бундан ўн тўққиз йил илгари Республика Олимпия захиралари спорт коллежини тамомлаганман, — дейди акробатика мураббийи Наргиза Турғунова. — Болажонлар билан ишлаш ёқимли. Коллежни битириб, Тошкент давлат циркида ишлаётгандим. «Чилонзор» спорт мажмуи иш бошлагач, бу ердаги шарт-шароитлар билан қизиқдим. Мажмуа раҳбарияти менга ҳамкорлик қилиш таклифини айтишганида жон-дилим билан рози бўлдим. Мана бир неча йилдирки, акробатика тўгарагида ўғил-қизлар билан машғулотлар олиб боряпман. Тўгарагимизга ота-оналар асосан боғча ва кичик мактаб ёшидаги фарзандларини олиб келишмоқда. Машғулотлар чоғида кўпроқ соғломлаштириш дастуридан фойдаланиб, болажонлар қалбида спортга меҳр уйғотишга ҳаракат қиляпмиз.\n«Чилонзор» — юзлаб ўғил-қизларнинг севимли масканларидан бирига айланиб улгурган. Спорт мажмуи куннинг исталган вақтида спортсевар болалар билан гавжум. Кимдир стол тенниси билан шуғулланса, яна кимдир футбол машғулотларида ўз маҳоратини оширишга ҳаракат қилмоқда.\n— Уч йилдан бери бадиий гимнастика билан шуғулланаман, — дейди ўн ёшли Умида Ботирхонова. — Мураббийимиз Айжан Мирзабоевнанинг машғулотлари менга жуда ёқади. Ҳозир пойтахтимиздаги 173-мактабнинг 4-синфида ўқияпман. Дарсдан бўш вақтларим мана шу масканда ўтади. Орзуим эса Ульяна Трофимова каби машҳур спортчи бўлиш, катта мусобақаларда медаллар олишдир.\nСуратларда: машғулотлардан лавҳалар.


Экологик аудит тўғрисидаги қонун қабул қилинди | NORMA.UZ\n15.03.2021 йилдаги «Экологик аудит тўғрисида»ги ЎРҚ-678-сон Қонунни қабул қилишдан мақсад экологик аудит соҳасидаги муносабатларни тартибга солишдан иборат.\nУнда қуйидаги тушунчалар қўлланилган:\nэкологик аудит − экологик аудит субъекти амалга оширадиган хўжалик ва бошқа фаолиятни техник жиҳатдан тартибга солиш соҳасидаги норматив ҳужжатлар ҳамда атроф-муҳитни муҳофаза қилиш ва табиий ресурслардан оқилона фойдалниш соҳасидаги норматив-ҳуқуқий ҳужжатлар талабларига риоя этиш юзасидан экологик аудиторлик ташкилоти томонидан ўтказиладиган тизимли, ҳужжатлаштирилган, мустақил баҳолаш;\nэкологик аудитор − экологик аудиторнинг малака сертификатига эга бўлган жисмоний шахс;\nэкологик аудитнинг буюртмачиси − экологик аудит ўтказиш ташаббуси билан чиқувчи хўжалик юритувчи субъект, унинг мулкдори иштирокчилари ва (ёки) акциядорлари;\nАтроф-муҳитга таъсир кўрсатиш хавфи кам бўлган ёки унчалик кўп бўлмаган (локал таъсирга эга) экологик аудит субъектларининг фалиятига нисбатан экологик аудит буюртмачининг ташаббуси билан ихтиёрий тартибда ўтказилади.\nАтроф-муҳитга таъсир кўрсатиш даражаси бўйича фаолият турларининг рўйхати Вазирлар Маҳкамаси томонидан белгиланади.\nЭкологик аудит аудиторлик ташкилоти ва экологик аудит буюртмачиси ўртасида тузиладиган шартнома асосида ўтказилади. Экологик аудиторлик хизматлари кўрсатиш тўғрисидаги шартнома фақат экологик аудиторлик ташкилотининг фуқаролик жавобгарлиги суғурта полиси мавжуд бўлган тақдирда тузилади.\nЭкологик аудиторлик ташкилотлари ҳар қандай ташкилий-ҳуқуқий шаклда тузилиши ва ўз фаолиятини амалга ошириши мумкин, бундан акциядорлик жамияти мустасно. Улар давлат ва хўжалик бошқаруви органлари, шунингдек маҳаллий давлат ҳокимияти органлари томонидан ташкил этилиши мумкин эмас. Уларга ушбу экологик аудиторлик ташкилоти ўзи учун асосий иш жойи бўлган экологик аудитори раҳбар бўлиши мумкин.\nДавлат ҳокимияти ва бошқаруви органларининг мансабдор шахслари, шунингдек қонунчиликка мувофиқ тадбиркорлик фаолияти билан шуғулланиши тақиқланган бошқа шахслар экологик аудиторлик ташкилотларининг муассислари бўлиши мумкин эмас.\nЎзбекистон фуқаролигининг мавжудлиги;\nтегишли соҳага оид олий маълумотнинг мавжудлиги;\nатроф-муҳитни муҳофаза қилиш соҳасида ёки турдош соҳаларда кетма-кет 3 йиллик иш тажрибасига эга бўлиш;\nэкологик аудитор сертификатининг мавжудлиги.\nЭкологик аудиторларни тайёрлаш, шунингдек экологик аудиторнинг малака сертификатини бериш тартиби Вазирлар Маҳкамаси томонидан белгиланади.\nЭкологик аудиторлик ташкилотлари ва экологик аудиторларнинг реестрлари Давлат экология қўмитасининг расмий веб-сайтида жойлаштирилади.\nШунингдек Қонун билан экологик аудиторлик ташкилотлари, экологик аудиторлар, экологик аудит буюртмачилари ва субъектларининг ҳуқуқ ва мажбуриятлари, экологик аудиторлик ташкилотининг жавобгарлиги, экологик аудит ўтказиш чоғидаги чекловлар ва бошқалар белгиланди.\nҲужжат 16.03.2021 йилда «Халқ сўзи» газетасида чоп этилган.\nАйдар-Арнасой кўллар тизими экологияси мунтазам равишда назорат қилиб борилади\nМуҳофаза қилинадиган янги табиий ҳудудлар ташкил этилди


Волгограддаги кўп қаватли бинонинг портлаши оқибатида 36 хонадон вайрон бўлди\n18:35 / 20.12.2015\nРоссиянинг Волгоград шаҳридаги кўп қаватли бинолардан бирида маиший газ ускуналарининг икки маротаба кетма-кет портлаши оқибатида бинодаги 36 хонадон вайрон бўлиб, пастга қулади. Бу ҳақда шаҳарнинг Дзержинский тумани раҳбари Сергей Таций “Россия 24” телеканали эфирида хабар қилган.\nУшбу ҳалокат оқибатида 100 киши бошпанасиз қолган. Таций шаҳар маъмурияти уларга уй-жой тақдим этиши масаласини ҳал қилаётганини, бундан ташқари, уйда ёниб кетган ҳужжатлар оператив тартибда тикланиб беришини маълум қилди.\n“Уй экспертизаси ўтказилиб, муҳандислик қарорлари қабул қилинади”, - қўшимча қилди амалдор. Айни пайтда қутқарув ишлари давом этмоқда.\nПортлаш оқибатида 1-қаватдан 9-қаватгача бўлган хонадонлар устма-уст қулагани айтилмоқда.\nВоқеа юзасидан жиноий иш қўзғатилган, тафтиш ва тергов ҳаракатлари олиб борилмоқда.\nИнтернетга воқеа жойида олинган видеолавҳа жойлаштирилди.


Бойиб кетиш учун «Мулк» сурасини ҳар кечада ўқиб туриш керак, дейишди\n16:26 / 27.04.2016 2247 pdf Ўқиш режими + -\nБойиб кетиш учун «Мулк» сурасини ҳар кечада ўқиб туриш керак, дейишди. Баъзилар эса «Воқеа» сурасини ҳар куни ўқишни таклиф қилишди. Ўзи қайси сурани ёки дуони ўқиб юрсак, Аллоҳ эсни оғдириб қўймайдиган бойлик беради?\nБойликни сўраб дуо ёки баъзи сураларни ўқишнинг ўзи кифоя қилмайди. Балки ўша нарсага сабаб бўлувчи ишни ҳам талабга яраша амалга ошириш керак.\nАбдуллоҳ ибн Масъуд розиялоҳу анҳу ўлим тўшагида ётганларида халифа Усмон ибн Аффон розияллоҳу анҳу кўргани келибдилар ва у кишига,\n«Нимадан шикоятинг бор?», дебдилар.\nШунда Абдуллоҳ ибн Масъуд:\n«Гуноҳларимдан», деб жавоб берибдилар.\n«Нимани хоҳлайсан?» деб сўрабдилар ҳазрати Усмон.\n«Роббимнинг раҳматини», дебди Абдуллоҳ ибн Масъуд.\n«Сенга табиб юборайми?» дебдилар ҳазрати Усмон.\n«Табиб (яъни Аллоҳ) Ўзи касал қилди», деб жавоб қилибдилар Абдуллоҳ ибн Масъуд.\n«Бўлмаса, моддий ёрдам беришни буюрайин».\n«Менинг унга ҳожатим йўқ!»\n«Сенга бўлмаса, кетингдан қолган қизларингга керак бўлар».\n«Менинг қизларимни камбағал бўлишларидан қўрқяпсанми?! Менинг бешта қизим бор. Барчаларига ҳар кечада «Воқеа» сурасини ўқишни буюрганман. Чунки Пайғамбаримиз алайҳиссаломнинг, ким «Воқеа» сурасини ҳар кечада ўқиса, камбағаллик ва ҳожатмандлик кўрмайди, деганларини эшитган эдим, деган эканлар Абдуллоҳ ибн Масъуд. Валлоҳу аълам.\n16:26 / 27.04.2016 1812\n16:27 / 27.04.2016 1376\n1966 14:18 / 24.04.2016\nСаволРўза куни сафарга чиқадиган одамни рўзаси нима болади яъни сахарлик қилиб бошқа давлатга етиб бориб уларни вақти билан ифторлик қилса бўладимиЖавобШайх Муҳаммад Содиқ Муҳаммад Юсуф роҳимаҳуллоҳБўлади.\n1705 09:05 / 28.05.2018\n3455 13:30 / 30.03.2018\n2731 16:55 / 23.08.2017


Жарималар: импорт ва экспорт қилувчилар учун нималар ўзгаради | NORMA.UZ\n2020 йил 16 августдан кучга кирадиган ташқи савдо операциялари амалга оширилишини назорат қилишнинг янги тартибини кўриб чиқамиз.\nҲукумат май ойида Ташқи савдо операциялари амалга оширилиши мониторингини олиб бориш ва назорат қилиш тартиби тўғрисидаги низомни тасдиқлади. У эълон қилинганидан сўнг 3 ой ўтгач, яъни 16 августдан кучга киради. Мазкур ҳужжат – 2003 йилда қабул қилинган Ташқи савдо операциялари устидан мониторинг олиб бориш тартиби тўғрисидаги низомнинг янги таҳрири.\nИккала версия – амалдагиси ва янгисини солиштириб, умуман мониторинг олиб бориш механизми қандай ўзгаришини тавсифлаб бердик. Ушбу материалда жарима санкциялари ҳақида сўз юритамиз, у ҳам ташқи иқтисодий фаолият субъектлари учун жуда муҳим. Масаланинг бир нечта жиҳати: муддатлар ва уларни ҳисоблаб чиқариш тартиби, жарима солиш тизими ва уларни ундириб олиш механизмини ёритамиз. Барчасини бирма-бир кўриб чиқамиз.\nМуддатлар – мавҳум жиҳатлари\nЖарималар операциянинг хусусиятига қараб муайян талаблар бажарилиши керак бўлган белгиланган муддатларни бузганлик учун ундирилади (қуйидаги жадвалга қаранг).\nБелгиланган муддат давомида бажарилиши лозим бўлган талаб\nҲисоблаб чиқариш тартиби\nТоварларни республикага олиб кириш ва «эркин муомалага чиқариш (импорт)» божхона режимига расмийлаштириш, ишларни бажариш ёки хизматларни кўрсатиш ёхуд улар учун тўланган пул маблағларини қайтариш\nИмпорт контрактлари бўйича тўлов амалга оширилган кундан бошлаб\nПрезидент ва Вазирлар Маҳкамасининг қарорларига мувофиқ амалга ошириладиган лойиҳалар доирасида тузилган контрактлар бўйича ёки контрактлар Маҳсулот тақсимоти тўғрисидаги битимларни амалга ошириш доирасида Бошқарувчи қўмита томонидан тасдиқланган тақдирда – импорт контрактларида белгиланган муддатларда;\nэлектротехника саноати тармоғи ташкилотларининг ўз ишлаб чиқариш эҳтиёжлари учун технологик асбоб-ускуналарга нистабан тузилган импорт контрактлари бўйича – 270 календарь кун;\nбошқа импорт контрактлари бўйича – 180 календарь кун.\nумумбелгиланган муддат – 180 кун;\nПрезидент ва Вазирлар Маҳкамасининг қарорларига мувофиқ амалга ошириладиган лойиҳалар доирасида тузилган контрактлар бўйича ёки контрактлар Маҳсулот тақсимоти тўғрисидаги битимларни амалга ошириш доирасида Бошқарувчи қўмита томонидан тасдиқланган тақдирда – импорт контрактларида белгиланган муддатларда.\nТушум тушиши ёки товарларни қайта олиб кириш\nТоварларга нисбатан – «экспорт» божхона режими бўйича бўйича БЮД расмийлаштирилган санадан бошлаб.\nХизматларга (ишларга) нисбатан – бажарилган ишларни қабул қилиш далолатномаси имзоланган санадан бошлаб.\nчет элдаги ташкилотларга (савдо уйлари, савдо ваколатхоналари, ШК, фирма дўконлари, дилерлик шохобчалари ва консигнация омборлари) экспорт қилувчи муассислар – Ўзбекистон резидентлари учун – 180 кун;\nССПнинг савдо-инвестиция уйларига экспорт қилувчи Палата аъзолари – хўжалик юритувчи субъектлар учун – 180 кун;\nэлектротехника ва электр маиший маҳсулотлар экспорт операциялари бўйича – 180 кун;\nқолган экспорт қилувчилар учун – 120 кун.\nУмумий муддат – 180 кун.\nБир қарашда, ҳаммаси тушунарлидек. Айрим тоифадаги субъектлар учун имтиёзлар бекор қилинади: электротехника тармоғидаги импорт қилувчилар қолганлар билан тенглаштирилган, барча экспорт қилувчилар учун эса умумий, 180 кунга узайтирилган муддат белгиланган, бу ҳам айрим ТИФ иштирокчиларининг истисноли ҳолатини йўққа чиқаради.\nБироқ ҳаммаси ҳам кўринганидек оддий эмас. Гап шундаки, амалдаги Низомда акс эттирилган умумбелгиланган ва истисноли муддатлар юридик кучи бўйича юқори турувчи ҳужжатларда назарда тутилган:\nэлектротехника саноати корхоналарига нисбатан – Президентнинг 30.05.2019 йилдаги «Электротехника саноатини янада ривожлантириш учун қулай шарт-шароитлар яратиш ва тармоқнинг инвестициявий ҳамда экспорт салоҳиятини ошириш бўйича қўшимча чора-тадбирлар тўғрисида»ги ПҚ-4348-сон қарори 4-банди «в» кичик бандида;\nэкспорт операциялари бўйича – Президентнинг 3.11.2017 йилдаги «Ташқи савдо фаолиятини янада эркинлаштириш ва тадбиркорлик субъектларини қўллаб-қувватлаш чора-тадбирлари тўғрисида»ги ПҚ-3351-сон қарори 1-банди «а» кичик бандида.\nНизомнинг амалдаги таҳририда ушбу нормалар бир-бирига тўла мувофиқ бўлса, янгисида бир-бирига зид келади. Қонунга кўра, НҲҲ ўртасида тафовут бўлган тақдирда, юқори юридик кучга эга бўлган норматив-ҳуқуқий ҳужжат қўлланилади. Бинобарин, Президентнинг тилга олинган қарорлари нормалари янги таҳрирдаги Низомга мос келиши учун уларни 16 августгача қайта кўриб чиқиш зарур. Акс ҳолда айрим ҳолларда Ҳукумат томонидан белгиланганига зид келувчи оқибатлар юзага келиши мумкин (қуйидаги жадвалга қаранг).\nЭлектротехника саноати ташкилотлари\n30.05.2019 йилдаги ПҚ-4348-сон қарорга мувофиқ – 270 кун\nЯнги таҳрирдаги Низомга мувофиқ – 180 кун\n30.05.2019 йилдаги ПҚ-4348-сон қарор қўлланилади. Истисноли ҳолати сақланиб қолади\n30.05.2019 йилдаги ПҚ-4348-сон қарорга мувофиқ – 180 кун\nМуддатлар айнан бир хил. Ҳеч нима ўзгармайди\nЧет элдаги ташкилотларга (савдо уйлари, савдо ваколатхоналари, шуъба корхоналари, фирма дўконлари, дилерлик тармоқлари ва консигнация омборларига) экспорт қилувчи муассислар – Ўзбекистон резидентлари\n3.11.2017 йилдаги ПҚ-3351-сон қарорга мувофиқ – белгиланмаган (фақат умумбелгиланган 120 кунлик муддатдан истисно сифатида белгиланган)\nҲеч нима ўзгармайди\nССПнинг савдо-инвестиция уйларига экспорт қилувчи Палата аъзолари\nҚолган экспорт қилувчилар\n3.11.2017 йилдаги ПҚ-3351-сон қарорга мувофиқ – 120 кун\n3.11.2017 йилдаги ПҚ-3351-сон қарор қўлланилади. ТИФ субъектларининг кўп сонли гуруҳи зарар кўрадиган ҳолатга тушиб қолади\nТИФ субъектларида юзага келиши мумкин бўлган яна бир савол мавжуд. Амал қилиш муддати янги Низом кучга киргунча ва кучга кирганидан кейинги даврларга тўғри келадиган жорий контрактларга нисбатан қандай муддатлар қўлланилади? «Норматив-ҳуқуқий ҳужжатлар тўғрисида»ги Қонуннинг 31-моддасига мувофиқ, НҲҲ орқага қайтиш кучига эга эмас ва улар амалга киритилганидан кейин юзага келган ижтимоий муносабатларга нисбатан татбиқ этилади. Шу сабабли ҳаммаси ташқи иқтисодий контракт қачон тузилганига боғлиқ. 16 августгача тузилган бўлса – амалдаги таҳрирдаги, 16 августдан бошлаб эса янги таҳрирдаги Низомда кўрсатилган муддатлар қўлланилади.\nЖарималар: ўша тизим ва «бонуслар»\nИлгари жарима солиш тизимини ўзгартириш режалаштирилганига қарамай, у амалдаги кўринишда сақланиб қолади. Худди ҳозиргидек, товарларни олиб кириш ва расмийлаштириш, ишларни бажариш ёки хизматлар кўрсатиш (импорт) ёхуд валюта тушуми тушиши (экспорт) бўйича талаблар белгиланган муддатлар тамом бўлгандан кейин 30 банк кунидан (кичик бизнес ва хусусий тадбиркорлик субъектлари учун – 60 банк кунидан) ортиқ муддат мобайнида бажарилмаса, жарима ундирилади. Жарима суммаси тўлаш муддати кечиктирилган вақтга қараб ортиб боради: 180 кунгача кечикканда – 10%; 180 кундан 365 кунгача кечикканда – қўшимча 20%; 365 кундан ортиқ кечикканда – қўшимча 70%.\nБироқ янги таҳрирдаги Низомда ташқи савдо операциялари бўйича муддати ўтган дебитор қарздорлик учун жарима қўлланилмайдиган ҳолатларнинг кенг рўйхати қайд этилган:\nа) жарима қўллаш ҳақидаги аризада кўрсатилган контрактлар бўйича тўлиқ ёки қисман репатриация қилинган активлар суммасига нисбатан («Валютани тартибга солиш тўғрисида»ги Қонуннинг 11-моддасига қаранг);\nб) асбоб-ускуналар ва (ёки) бутловчи буюмларни етказиб бериш бўйича импорт контрактлари шартларида уларни етказиб бериш муддати уларнинг техник хусусиятлари ва ўзига хослигидан келиб чиққан ҳолда 180 календарь кундан ортиқ белгиланган бўлса;\nв) чет элдаги корхона номига олиб чиқилган товарларга қуйидагилар тўғрисида тасдиқнома тақдим этилганда:\nтранспортда ташиш ва сақлаш жараёнида экспортчига ва чет элдаги корхонага боғлиқ бўлмаган сабабларга кўра яроқсиз бўлиб қолганлиги учун уларнинг йўқ қилинганлиги;\nтоварлар турган мамлакат божхона органининг божхона назорати остида импорт қилувчи давлат органи томонидан мусодара қилинганлиги.\nАйни бир қарздорлик предмети ва товарларнинг (ишлар, хизматларнинг) амалдаги экспорт ва импорт ҳажми бўйича такрорий жарималарни ундиришга доир амалдаги чеклов сақланиб қолади.\nБунинг устига, жарима солинадиганлар янги опциядан фойдаланишлари мумкин – уларга тўловларни ҳар ойда бўлиб-бўлиб тўлаш имкони берилади. Жарима суммаси юридик шахс- резидентнинг охирги ҳисобот санасидаги жорий активлари суммасининг 20%идан ортиқ бўлса, ундан фойдаланиш мумкин бўлади. Бўлиб-бўлиб тўлаш даври – жаримани ундириш тўғрисида қарор қабул қилинган кундан бошлаб 6 ой.\nМеханизм янада шаффоф тус олди\nАмалдаги Низомда фақат жарималарни ундириш жараёнида божхона ва солиқ органларининг идоралараро ҳамкорлик қилиш тартиби баён этилган. Моҳиятан олганда, ҳаммаси парда ортида содир бўлади, ТИФ субъектлари жараёнга жалб этилмайди ва воқеаларга таъсир ўтказа олмайди.\nЯнги таҳрирда ушбу нуқсон бартараф этилган, янги механизм шаффоф тусга эга. Хусусан, солиқчилар қонунбузар экспорт қилувчи ва импорт қилувчиларга ёзма ёки электрон шаклда жарима қўллаш тўғрисида талабнома юборадилар. Унда қуйидагилар албатта акс эттирилади:\nхўжалик юритувчи субъектнинг тўлиқ номи, унинг СТИРи;\nталабнома санаси ва рақами;\nконтрактга оид маълумотлар: идентификация рақами ва тури, хорижий шерик номи, давлати, валюта тури;\nмуддати ўтган дебиторлик қарзга оид маълумотлар: у юзага келган санаси ва суммаси, МБ томонидан белгиланган валюта курси ва санаси, муддати ўтган дебиторлик қарзнинг сўмдаги қиймати;\nталабнома олинганидан сўнг хўжалик юритувчи субъект томонидан кўриладиган чоралар ва муддати;\nмуддати ўтган дебиторлик қарз бартараф этилмаган тақдирда қўлланиладиган чоралар.\nТалабнома олинган санани тасдиқловчи усулда топширилиши лозим, солиқ тўловчининг шахсий кабинети мавжуд бўлган тақдирда, у орқали юборилиши мумкин. Буюртма хат жўнатилган кундан эътиборан 5 кун ўтганидан сўнг топширилган, шахсий кабинет орқали юборилганда эса кейинги иш куни қабул қилиб олинган деб ҳисобланади.\nХўжалик юритувчи субъект давлат солиқ хизмати органига талабнома олинган кундан эътиборан 10 кун муддатда ташқи савдо операциялари бўйича муддати ўтган дебитор қарздорликларнинг бартараф этилганлиги ёки жарима суммаси ихтиёрий равишда тўлаб берилганлиги ҳақидаги маълумот(лар)ни ёзма ёки электрон шаклда тасдиқловчи ҳужжатларни илова қилган ҳолда тақдим этиши шарт.\nТалабномада жарима суммаси уни жўнатиш санасидаги МБ валюта курси бўйича сўмда ҳисобланади. Хўжалик юритувчи субъект контракт бўйича қарздорликларни ихтиёрий равишда тўлаб бермаган ёхуд тўлашни рад этган тақдирда, солиқ органи судга мурожаат қилади. Хорижий валюта курси ўзгарган тақдирда, талабномада кўрсатилган сумма қайта ҳисоб-китоб қилинмайди.\nИлгари ёзганимиздек, белгиланган талабларни бажарган ТИФ иштирокчиларига нисбатан жарима санкциялари қўлланилмайди, ундирилган жарималар эса уларга қайтариб берилиши шарт. Уларни қайтариб олиш учун хўжалик юритувчи субъект ариза беради, сумма эса қуйидаги органлар томонидан унинг банк ҳисобварағига ўтказилади:\nБош прокуратура ҳузуридаги Мажбурий ижро бюроси томонидан – унинг депозит ҳисобварағида сақланаётган бўлса;\nМолия вазирлиги Ғазначилиги томонидан – Давлат бюджетига ўтказилган бўлса. Бу ҳолда солиқ органининг уни ортиқча тўланган сумма сифатида эътироф этиш ҳақидаги қарори керак бўлади (СК 104, 105-моддаларига қаранг).\nСуднинг ҳал қилув қарори қонуний кучга киргандан сўнг қўлланилган жарима суммаси хўжалик юритувчи субъектнинг шахсий варақасида ҳисобга олинади. У солиқ қарзи сифатида эътироф этилиб, мажбурий ундирув чоралари кўрилади (СК 15-бобига қаранг).


Соғлиқни сақлаш вазирлигида туркиялик маслаҳатчи иш олиб боради\n24.02.20 14:39\tmsk\nАлишер Шодмонов туркиялик ҳамкасби билан. Aa.com.tr сайти фотосурати\nТуркиялик мутахассис Ўзбекистон Соғлиқни сақлаш вазирининг маслаҳатчиси бўлади. Бу ҳақда вазир Алишер Шодмонов Uzbekiston-24 телеканалига берган интервьюсида айтиб ўтди .\nЎзбекистон Республикаси президенти Шавкат Мирзиёевнинг 19-20 февралда Туркияга қилган ташрифи доирасида ўтказилган музокараларда мана шундай қарорга келинган. Маслаҳатчи молиявий менежмент, тиббий суғурта, аутсорсинг, давлат-хусусий ҳамкорлик масалалари билан шуғулланади. Бундан бир йил аввал шу каби вазифалар Соғлиқни сақлаш вазирининг ўринбосари — Бош вазирнинг ижтимоий ривожланиш масалалари бўйича маслаҳатчиси зиммасига юкланганди. Бу лавозимни Жанубий Корея фуқароси Ли Донг Ук эгаллаганди. Унинг ҳамюрти Юн Тэк Рим 2018 йили январда вазирнинг маслаҳатчиси этиб тайинланган. Бу воқеа республика президентининг Жанубий Кореяга ташрифидан бир ярим ой ўтиб юз берганди.\nАнкарадаги музокаралар давомида Туркиянинг Kochak Farm ва Poly Farm компаниялари билан Ўзбекистонга арзон ва сифатли дори воситаларини етказиб бериш борасида келишиб олинди. Мазкур компаниялар республикада онкология ва гемотологияга доир касалликларга қарши медикаментларни ишлаб чиқаришда ёрдам кўрсатади.\nШунингдек, томонлар ҳамкорликда ўқув муассасалар сонини оширишга келишиб олдилар. Бу жараёнга Туркия тиббиёт фанлари университети, Medipol ва Бахчешехир (BAU) университетлари жалб этилади . Ўтган йили Бухоро давлат университетида турклар ҳамкорлигида халқаро факультет очилди ва унда 131 нафар талаба билим олмоқда.\n2019 йил декабрда Тошкентда бўлиб ўтган ўзбек-турк бизнес-форумида Шодмонов вазирлик тизимида турк модели асосида ислоҳотлар олиб борилаётганини айтганди. «Туркиянинг соғлиқни сақлаш тизимида иқтисод ва инсон ресурслари бўйича фойдали аспектлар кўп. Бундан ташқари, халқларимиз ўртасида руҳий, маданий қариятлар борасида муштараклик кўп», — деганди вазир.


Не ушын биз — мусылманлар раўажланыўда дүньядан арқада қалып кеттик?\nДүнья тарийхына нәзер тасласақ, Ислам үлкелеринде илим жоқары дәрежеде раўажланған. Мусылман илимпазлары дүньяға жүдә көп жаңа ашылыўларды усынған. Ислам үлкелеринде илим раўажланған пайытлар мусылманлар дүньяның ең бай адамлары есапланған. Ҳәзир-ше?\nНе ушын биз мусылманлар раўажланған Батыс дүньясы алдында әззи болып қалдық?\nУсы сораўға жуўап болыў ушын Исламабадтағы илимий изертлеў орайы профессоры Доктор Фаррух Салим таңламалы мағлыўматларды усынды.\nНе ушын биз мусылманлар бундай әззи болып қалдық?\nСоңғы мағлыўматларға қарағанда, планетамызда мусылманлардың улыўма саны 1 476 250 000 адамнан зыятлаў. Одан бир миллиарды Азияда жасайды, 400 миллионы Африкада, 44 миллионы Европада ҳәм 6 миллионы Америкада жасайды. Жер планетасындағы ҳәр бес адамнан биреўи мусылман. Ҳәр бир ҳиндуға еки мусылман, ҳәр бир буддистке еки мусылман, ҳәр бир еврейге жүз мусылманнан туўры келеди.\nНе ушын биз мусылманлар раўажланыўдан бундай артта қалып кеттик, деп сиз бир мәрте болса да өзиңизге сораў берип көрдиңизбе?\nЖуўап: Машқала билимлендириўде.\nХалық аралық Ислам Бирге ислесиў шөлкемине 57 мәмлекет ағза. Усы 57 мәмлекет аймағында улыўма 500 университет бар. Ҳәр үш миллион мусылманға бир университет туўры келеди. Бир ғана Америка Қурама Штатларының өзинде 5578 университет бар, ҳәр 57 000 америкалыға бир университет туўры келеди.\nШанхай Жиао Тонг университети дүньядағы университетлер нәтийжелерин салыстырып шықты ҳәм қызықлы тәрепи сонда, дүньяның 500 ең күшли университетлери дизиминде бирде бир мусылман мәмлекетлеринен университет жоқ.\nБМШ берген мағлыўматларға қарағанда, христиан дүньясында саўатлылық дәрежеси 90 процентти қурайды. Халқының тийкарғы бөлеги христианлардан ибарат болған 15 мәмлекетте саўатлылық дәрежеси 100 процентти қурайды.\nМусылман дүньясында саўатлылық орташа 40 процентти қурайды. Халқы 100 процент саўатлы болған бирде бир мусылман мәмлекети жоқ.\nХристиан дүньясында саўатлы адамлардың 98 проценти орта мектепти тамамлайды, бизде болса саўатлы адамлардың тек ғана 50 проценти ғана орта мектепти тамамлайды.\nХристиан дүньясында саўаты шыққанлардың 40 проценти Жоқары билим бериў орынларында оқыйды, бизде болса бары-жоғы еки процент.\nНе ушын биз бундай әззи болып қалдық?\nСебеби, биз билим ислеп шығара алмай атырмыз, себеби биз мусылман илим дүньясын жарата алмай атырмыз. Халқының тийкарғы бөлеги мусылманлардан ибарат болған мәмлекетлерде ҳәр бир миллион мусылманға 230 дана алым туўры келеди. АҚШта ҳәр миллион адамға 4000, Японияда 5000 алым туўры келеди. Пүткил араб дүньясындағы илимпазлар саны 35 000 дана, ҳәр бир миллион арабқа 50 техникалық-инженер туўры келеди. Христиан дүньясында ҳәр бир миллион халыққа 1000 инженер туўры келеди. Мусылман дүньясы жалпы ишки өнимниң 0,2 процентин, Батыс болса 5 процентин илимге сарыплайды.\nЖуўмақ: Биз билим ислеп шығара алмай атырмыз.\n1000 халыққа туўры келетуғын баспасөз саны ҳәм миллион халыққа салыстырғанда неше жаңа бас бетли китап баспадан шығарылыўы халық арасында билим қаншелли жақсы тарқалыўын көрсетип туратуғын тәреп. Пакстанда бир күнде ҳәр мың адамға 23 дана газета, Сингапурда 360 газета басып шығарылады.\nУллы Британияда жаңа басып шығарылатуғын китаплар саны салыстырылса, ҳәр миллион адамға жылына 2000 жаңа китап жазылып, басып шығарылады. Египетте ҳәр бир миллион халыққа 20 жаңа китап жазып басып шығарылады.\nЖуўмақ: Биз мусылманлар арасында билимди тарқата алмай атырмыз.\nЗаманагөй дүньяда белгили бир мәмлекетте илим-пән қаншелли раўажланғанлығын усы мәмлекеттен экспорт етилетуғын жоқары технология қураллары санынан билип алса болады. Мысалы, Пакстан мәмлекетиниң бир жыллық экспорт товарларының тек ғана 1 проценти жоқары технологияларға туўры келеди. Саудия Арабстаны, Марокаш, Кувейт, Алжирде жағдай және де ашынарлы. Усы мәмлекетлер экспортының тек ғана 0,3 проценти ғана жоқары технологияларға туўры келеди. Сингапурда усы көрсеткиш 58 процентке тең.\nЖуўмақ: Биз илим-пәнди әмелде қоллай алмай атырмыз.\nБилесизбе, келешек билимди терең ийелеген жәмийетлерге тийисли болады.\nҚызықлы мағлыўмат. Ислам Бирге ислесиў шөлкеминиң 57 ағзасының бир жыллық улыўма жалпы ишки өними 3 триллион долларға бармас екен. Бир ғана АҚШтың жалпы ишки өними 18 триллион доллар, Қытайдыки 12 триллион, Япония 4,2 триллион, Германия болса бир жылда 3,4 триллион долларлық өним ислеп шығарар екен. Биз 57 мәмлекет бир болып бир ғана Германияның жалпы ишки өнимин ислеп шығара алмас екенбиз.\nНефтке бай араб дүньясының үш бай мәмлекети Саудия Арабстаны (643 млрд), Катар (200 млрд), БАА (359 млрд) ниң биргеликтеги улыўма жалпы ишки өними көлеми (нефтти де есапқа алғанда) бир триллион 200 миллиард долларлар әтирапында. Бир ғана Испания бир жылда 1 триллион 256 миллиард, Польша 509 миллиард доллар баҳаға ийе жалпы ишки өним ислеп шығарады.\nЖуўмақ, пүткил дүнья улыўма өним көлемине салыстырғанда мусылман дүньясы жүдә кем өним ислеп шығарады, буның негизинде болса илим-пәнниң қалақлығы турады.\nБиз, мусылманлар, егер келешек бизге тийисли болсын десек әўеле бар итибарымызды, илим-пәнниң, тәлимниң раўажланыўына қаратыўымыз керек. Тек сол арқалы ғана биз дүньяның ең раўажланған жәмийетине айланыўымыз мүмкин, болмаса еле-берин жағдай өзгермейди.\nФеруз Аллаев. Қарақалпақ тилине Кегейли районы «Халқабад» жоме мешити имам-хатиби Д.Байымбетов аўдарды.\n190 мәрте оқылды\nЖат идея ҳәм идеологияға қарсы гүресейик!\n27 Noyabr, 2019\nДүньяның ең арқасындағы мешит ҳаққында еситкенсизбе?\nНАМАЗ ОҚЫЎШЫНЫҢ АЛДЫНАН КЕСИП ӨТИЎШИ\nВИРТУАЛ «ФИТНА» (ИРТКИ)\nҲар бир ишда мулойимлик\nИСЛАМДА АҚИДАПАРАСТЛЫҚ ҚАРАЛАНАДЫ\nҲизб-ут-Таҳрирдиң адастырыўшы идеялары\nПайғамбарымыз алайҳиссаламның шығысы\n5 Noyabr, 2019\nЕсик қағыўда орынланатуғын 7 әмел


"Навбаҳор" ўз кучини майдонда кўрсатади! | "NAVBAHOR" FUTBOL JAMOASINING RASMIY WEB SAHIFASI\npfcnavbahor.uz "Навбаҳор" профессионал футбол клубининг расмий сайти "Навбаҳор" ўз кучини майдонда кўрсатади!\n04.08.2015 18:36\tБугун "Машъал" клуби расмий сайтида "Ким кимдан норози?" номли мақола чоп этилди. Унда кеча Муборакда бўлиб ўтган "Машъал" - "Навбаҳор" учрашувидаги вазиятлар юзасидан муборакликлар томонидан кескин фикрлар ҳамда видеолавха жойланди. Мухлислар бир томонлама ёзилган мақолани ўқиб, нотўғри фикрга бормасликлари учун ушбу вазиятларга тўхталишни ва ўз фикримизни билдириб ўтишни лозим топдик.Дастлаб ўйиндан сўнг ташкил этилган матбуот анжуманидаги савол-жавобларга эътибор қаратдик. Жамоамиз бош мураббийи Бахтиёр Ашурматов "Навбаҳор" дарвозасига урилган биринчи голда айбни ҳакамларга оғдирмаган! Ашурматов ўз интервьюсида ҳам "баҳсли вазият йигитлар руҳини синдириб қўйди" деб айтаган, холос. Аксинча, мураббийимиз томонидан реферилар ишини бахолайдиган назоратчи борлиги таъкидланган. Хўш, бу ерда ҳакамлик тўғрисида эътироз борми?Шунингдек мақолада ўйиндан сўнг ҳакамларга наманганликлар мураббийлари кескин эътирозлар билдиришгани ёзилган. Аммо, Бахтиёр Ашурматов билан боғланганимизда, мураббий ўйиндан сўнг ҳакамлар билан кўришмаганини ва улар олдига келмаганини билдирди. Бош мураббийимиз трибунадан кийим алмаштириш хонасига ўйиндан сўнг ярим соат ўтгач тушганини айтди. Бахтиёр Аъзамович шогирдлари олдига кирганида ҳакамлар бригадаси ўйингоҳни тарк этиб бўлган эди. Биринчи вазият бўйича! (Зоҳир Қўзбоевнинг ўйиндан ташқари холатда қолгани)Мақоладаги "Қўзибоев икки метр ортда туриб қандай қилиб ўйиндан ташқари ҳолатда деб топилган экан" жумласи бизни қизиқтириб қўйди. Вахоланки майдон марказидан тасвирга олиган видеолавхани қайта-қайта кўриб чиқилганда ҳам ушбу вазиятда рақиб ҳужумчиси ва ҳимоячимиз деярли бир чизиқда туришганини гувоҳ бўлдик. Ҳеч қандай икки метрлик оралиқни кўрганимиз йўқ. Бундай 50/50 ҳолатда ҳакамлар Қўзибоевни ўйиндан ташқари холатда деб ҳисоблашган. Эътиборлиси, бош ҳакам хуштагини чалганидан сўнг "Машъал" ҳужумчиси гол ургани ва футболчига сариқ карточка кўрсатилмагани тўғрисида муборакликлар оғиз очишмаган!Иккинчи вазият бўйича! ("Машъал"нинг биринчи урган голи) "Машъал" ходимлари бундай кескин фикр билдиришдан аввал ўйин видеоёзуви туширилиши ва операторларининг савиясига эътибор беришса мақсадга мувофиқ бўларди. Чунки "Машъал" вакиллари сайтга жойлаган видеороликда "Навбаҳор"га урилган биринчи голни 100 маротабадан кўриб чиқилса ҳам аниқ бир фикр билдириш мушкул. Биласиз, гол инобатга олиниши учун тўп дарвоза чизиғини тўла кесиб ўтган бўлиши керак. Энг кучли мутахассис ҳам бу холатда гол бўлган ёки бўлмаганини 100 фоиз ишонч билан айта олмайди! "Машъал" ходимлари кўпроқ ўз ишларига эътибор бериб, сифатлироқ ва кишини иккилантирмайдиган даражадаги видеони тақдим этишса яхши бўларди.Учинчи вазият бўйича! (Мирзохид Ғофуровнинг "провокацияси") Биринчидан: муборакликлар футболчиси Мирзохид Ғофуров тўпсиз қарши ҳужумга ўтиб бораётган Азим Аҳмедовни қўполлик ишлатиб йиқитиб, жамоамиз ҳужумини тўхтатиб қолди. Толибжоновнинг Аҳмедовга қизил карточка бериш қарорини хаққоний деб ўйлаймиз. Лекин, бир бор аввал огоҳлантирилган футболчимизни Ғофуров жуда қўпол ҳаракат қилиб, асабийлашишига сабабчи бўлганини "Машъал" ходимлари ёзишни исташмаган кўринади... Умуман "Навбаҳор"га ҳам "Машъал"га ҳам бефарқ бўлган оддий мухлис Ғофуровни сариқ карточкага лойиқ деб топиши турган гап. Нима бўлган тақдирада ҳам Аҳмедов чиндан айбдор. Бахтиёр Аъзамович ярим ҳимоячи жаримага тортилиши ва ўйиндан сўнг жамоа аъзолари билан тартиб-интизом масаласи бўйича йиғилиш ўтказганини таъкидлади. Агарда шу холат такрорланадиган бўлса, кескин чоралар кўрилади. Иккинчидан: мақола холис ёзилмаган. Муборакликлар иккинчи бўлимни "газчилар" тўла устунликда ўтказишганини эътироф этишган. Сайтга жойланган видеода ҳам "Навбаҳор"нинг икки голидан ташқари фақатгина "Машъал" яратган вазиятлар кўрсатилибди. 2:1 ҳисобида "Навбаҳор" ғалаба қозонаётган вақтда муаллиф ҳужумчимизнинг икки метр масофадан гол ура олмагани, Аъзам Алиевнинг чиройли зарбасини ҳам видеороликка қўшса яхши бўлар эди. Чунки мухлисларда баҳсда фақатгина "Машъал" ҳужум қилди деган фикр пайдо бўлиши мумкин. Тўртинчи вазият! (Жиямуродовнинг инобатга олинмаган голи) Бу вазиятни футбол мутахассислари ва жамоа ходимлари билан кўриб чиққанимиздан сўнг ён хакам тўғри қарор қабул қилди деган хулосага келдик. Чунки рақиб зарба йўлланган вақтда дарвозабонимиз Акмал Ортиқовга "Машъал" ҳужумчиси тўп йўналишини кўришга халақит қилган. Кимдир бу вазиятга шубха билан қараса, футбол қоидалари билан танишиб чиқиши мумкин. Офсайд холати тўғри қайд қилинган, эътирозга асос йўқ. "Машъал" ходимлари ҳакамларга тўхталишган экан, нима учун биринчи бўлимга 7 дақиқа қўшилиб, жамоалар 10 дақиқага яқин майдонда ҳаракат қилишгани ёки иккинчи бўлимга 4 дақиқа қўшилиб, 6 дақиқага атрофида футбол давом этганини мақолада кўрсатишмади? Иккинчи таймга қўшиб берилган дақиқалар тугаса ҳам мезбонлар бурчак тўпи ва жарима зарбасини ижро этиш имконига эга бўлганликларини "Машъал" ходимлари нима учун мақолада акс эттиришмади? Сўз ўрнида шуни айтмоқчимизки, агарда "Навбаҳор"нинг ҳакамларга эътирози бўлса, футбол федерациясига шикоят билан мурожаат қилган бўлар эди. "Навбаҳор" айбни реферилардан қидирмайди! "Лочинлар" очколарни майдонда қозонишни исташади! Учрашувни видеоёзувини кўриб чиққанимизда сариқ карточка кўрсатиш, жарима тўплари белгилаш ва бошқа вазиятларда жами 18 бор "Машъал" фойдасига қарор чиқарилганига амин бўлдик. Агарда муборакликлар ходимлари ушбу вазиятни ҳам мухокама қилишни ҳохлашса ва буни мухлисларга етказмоқчи бўлишса, биз уларга бу холатларни дақиқаларигача кўрсатиб юборишимиз мумкин. Лекин, буларнинг барчасини сайтга жойлаб, ортиқча баҳс-мунозарлар келтириб чиқаришни лозим топмадик. Чунки "Навбаҳор" ким кучлилигини майдонда исботлайдиган жамоа!


⇒ Хитойда таълим олиш учун қандай имкониятларга эгамиз?\nХитойда таълим олиш учун қандай имкониятларга эгамиз?\n24 Сен. 2019 й. "Тараққиёт Cтратегияси" маркази\nЎз олдига ўқиш, билим олиш, муайян тилни пухта эгаллаш орқали етук мутахассис бўлишни мақсад қилган ёшлар орамизда кам эмас. Буни Хитойнинг биргина Цзяньсу провинциясида Ўзбекистондан 800 нафардан ортиқ талабалар таҳсил олаётгани ҳам кўрсатиб турибди. Уларнинг 727 нафари бакалавр босқичи талабаларидир. Умуман, аҳолиси 80 млн.дан ортиқ бўлган провинцияда 159 та олий таълим муассасалари фаолият олиб боради.\nМаълумки, “Тараққиёт стратегияси” маркази фаолиятида халқаро ва хорижий ташкилотлар, илмий-тадқиқот, ахборот-таҳлилий ҳамда таълим муассасалари билан ҳамкорликни йўлга қўйиш муҳим ўрин тутади. Бунда марказ ҳамда Хитойнинг “Салом, Хитой” ёшлар ривожланиши бўйича халқаро альянси (“Hi China International Youth Development Alliance”) ўртасидаги самарали ҳамкорлик алоҳида аҳамият касб этади. Ушбу ҳамкорлик натижасида яқинда “President X” лойиҳаси муваффақият билан амалга оширилган эди.\nНавбатдаги лойиҳа ҳам долзарблиги ва амалий аҳамияти билан кўпчилик талаба ёшларимиз эътиборини ўзига қаратди.\nЗеро “Тараққиёт стратегияси” маркази таклифига биноан, Хитойнинг Цзяньсупровинциясдаги йирик ва нуфузли 19 та олий ўқув юртидан академик, профессор ва тадқиқотчилар гуруҳи мамлакатимизга ташриф буюрди. Ташриф доирасида марказ мажлислар залида Ўзбекистон Республикаси Олий ва ўрта махсус таълим вазирлиги тизимидаги бир қатор Университет ва институтлар вакиллари ҳамда талабалар учун делегация аъзолари ва юртимиздаги Хитой элчихонаси масъул ходимлари томонидан тақдимот тадбири ўтказилди.\nУнда юртимиз талабаларининг Хитой олий таълим муассасаларида таҳсил олиш ҳамда малака ошириши каби масалалар бўйича мавжуд имкониятлар хусусида батафсил ахборот берилди.\nЛю Си хоним,“HiChina” ёшлар иттифоқи президенти:\n-Хитойда таълим олиш жуда қадрланади. Юртимиздаги бир қанча университетлар, аллақачон халқаро даражадаги олийгоҳлар қаторида эътироф этилади. Шу боис, ўйлайманки, Ўзбекистон билан соҳадаги ҳамкорлик аввало, ўзаро тажриба алмашиш имкониятини оширади.\nЦзяньсу Хитойнинг энг ривожланган провинцияларидан бири. Бу ердаги мавжуд олий таълим муассасаларининг вакиллари сифатида келдик. Мақсадимиз, Ўзбек талабаларини ўзимиздаги таълим жараёни билан яқиндан таништириш.\nУниверситетларимизда ўқишнинг асосий учта йўли бор. Биринчиси – 4 йиллик бакалавр ва 2 йиллик магистратурадан иборат тўлиқ ўқув дастури. Иккинчиси – бир йиллик таълим. Учинчиси – Хитойда тил ўрганиш. Барчасида стипендия олиш имконияти мавжуд.\nШуни айтиш жоики, биз университетларимизнинг филиалларини очиш ҳамда маҳаллий олий ўқув юртлари билан ҳамкорликка доим тайёрмиз.\nШи Сюэчин, Чангджоу университети вакили:\n-Фаолиятимнинг асосини хорижлик талабалар билан ишлаш ташкил этади. Университетимизда 100 га яқин ўзбекистонлик талабалар таҳсил олишади. Улар билан албатта, дўстона муносабатдамиз.\nШу боис, “Тараққиёт стратегияси” маркази томонидан ташкил этилган бугунги тақдимотдаги иштироким ҳам уларнинг эътиборидан четда қолмади. Умид қиламанки, ўзим билан олиб келган тарғибот воситаларим, алоҳида тайёрланган видеоролик иштирокчиларга маъқул бўлди. Улар билан йўлга қўйилган мулоқот университетимизда Ўзбек талабалари сони ортишига хизмат қилишидан умидворман.\nДжоу Шидзен, Цзяньсу университети вакили:\n-Бугунги кунда Ўзбекистон билан Хитой ўртасидаги алоқалар шиддат билан ривожланмоқда. Цзяньсу провинциясида талабалар алмашинуви дастурини муваффақиятли амалга оширувчи кўплаб университет ва коллежлар бор. Ўзбекистон Марказий Осиёнинг қоқ марказида жойлашгани боис, Цзяньсу провинциясида ўзбек талабалари сони тобора ортиб бормоқда.\nҲозирда бизнинг университетда 10 дан ортиқ, умуман, Цзяньсу провинциясида эса 827 нафар ўзбекистонлик талабалар таҳсил олмоқда. Бу кўрсаткич йил сайин ортиб бормоқда.\nБугунги тадбир Ўзбекистон талабалари учун Хитойдаги, айниқса, Цзяньсу провинцияси таълим тизими ҳақида кенг маълумот беради. Ўйлайманки, келажакда ўртамизда талабалар алмашинуви янада ривож топади, тараққий этади.\nМаълумки, 2017-2021-йилларда Ўзбекистонни ривожлантиришнинг бешта устувор йўналиши бўйича Ҳаракатлар стратегиясини амалга ошириш доирасида мамлакат тараққиётининг асосий омили бўлган етук мутахассисларни тайёрлаш бўйича қатор ислоҳотлар амалга оширилди. Жумладан, олий таълим тизими тубдан ислоҳ қилиниб, мутахассисларнинг замонавий талаблар асосида билим ва кўникмаларни ўзлаштиришига жиддий эътибор қаратилмоқда. Дунё бўйича етакчи олий ўқув юртларининг Ўзбекистонда филиаллари очилмоқда. Ўз навбатида, хорижда таълим олиш имкониятлари кенгайди.\n“Тараққиёт стратегияси” марказининг ушбу ташаббуси ушбу имкониятдан унумли фойдаланиш истагида бўлган ёшлар учун, айниқса, аҳамиятлидир. Зеро тақдимотлар орқали талабалар бевосита Хитой вакилларидан ўқиш учун мавжуд имкониятлар билан танишдилар. Мулоқотлар давомида ўзиларини қизиқтирган барча саволларга жавоб олдилар.